url: =US kumpi kiteelna biakna mittawh etna (Hawm 2 na) ~ John T Hum :: ZOMI DAILY\nPresident Clinton kumpi asep dingin genkholhna leh mangmuhna tuamtuam om hi. Tuate lak ah Perry Stone mangmuhna kician mahmah hi. Clinton kumpi sem dinga dawimangpa agenda te hong semto ding hi, cih lak hi. Clinton hong kah petpet a, abortion, gay marriage cih te a thu hong phuang khia hi. Ama’ hun sungin tawphah sa in koih a, Obama hong kahtoh ciangin hong taksuak sak hi. Tun zong hih mangmu siapa mah in hua hunlai-a lianbang thusuak ngah leuleu a, Clinton leh Obama sep nailoh teng piteeknu’n hong sem ding cih mu hi. Cihnopna ah, Satan in ama’ ngimna teng a sem ding mi nei a, tuate tawh na hong sem toto hi tahi.\nBiakna lampan en leng, US om mi 76 %Christian min pua a, tua sung pan 46% pen evangelical dingin ki ciam teh a, 20% pen catholic ahihi. Evangelical te sungah 18% bek in LST sim ki ci hi. Nupa kikhen bang pen evangelical te sungah % in tam pen ki ci hi. Hite I et ciang khanlawhna lianpi khat hong tun kei leh, tu zawh kum sawtlo in christianity pen hong beizo phial dinghi ding ki ngaihsun thei hi.\nPolitical Party te lak ah, Republican te PS thu tawh kituak zawdeuh ding a ki gen hi. Ahi zongin tuhun ciangin tua ci pai nonlo ahih man Replublican te omzia a hawmthawh, a conservative nuam zaw, tea party cih khat om ding hong kipan a, amau ahih leh thahat nailo hi.Kiteelna ah ahih leh minam dan in zong paipai hi. Obama hong kah ding lai in, a hoihloh lam ki thei napi mivom thu-um ten amahmah pia lelmawk hi. Bush I’ secretary Colin Powel (mivom) bangin repluclican khat a kah sangin mivom Democratic khat a kah pen lungdam zaw hi.\nTu in zong Bush in Hilary ka pia ding ci ta leuleu hi. A hang pen, Bush leh Clinton ten sum bawlna ah kizopna nei hih tuak hi. DT in zong primary campaign abawl lai in, 9/11 vai pen Bush in theikhol napi bangmah semlo hi, cih gen ahih man in zong DT deihlo hi kha ding hi. Tua hi a, politic pen amau values tawh pai nonlo in sum zonna suak ta hi.Republican ten mipi lungsim la non phalo hi. Ahang pen a tamzaw in thulet kician leh LSt principle neilo in mipi atamzaw deihna tawh kipaipai ta hi. Tua ban ah Bush in Afaganistan a kap khit ciangin Iraq kap leuleu na pan mitampi si-a sum tam bei lua ahihman US kizawn lawh hi ci in, miten ngaihsun a, tua party te ki lipkhat nuam pian hi.\nHih Clinton te nupa pen satan kusale ahih zah khatin, satan in pilna leh hauhna pia a, mite lungsim nak zawh mahmah khin hi. Amau influence pen US bek hilo, leitung bup phial hi mai hi. Sumhau te in Clinton foundation ah million tampipi khia ziahziah uh hi. A hang pen nikhat niteh hih te kumpi hong suak ding a, nasemkhawm thei ding cih ngaihsutna nei kawm ahihi. Tua ahih man asep nopkhat sum tawh lei zo hi, kici hi.\nHih piteeknu te nupa pen a vangletna koi pan hong pai hi ding hiam cih a kikan ciangin, hun khat lai in native te siampu khat thupha kipia sak ahihman in, tua vangletna nei hi ding ki ngaihsun hi. Piteeknu zong kumsim in California ah pai in dawibiakna te ah kihelzel hih tuak hi. Cihnopna ah, vangletna vadawh zel hiding hi.Leitung pen nikhat ni teh, mikhat khutnuai ah hong om ding ahih leh tua mipa pen satan in a vangletna a piak khat hi ding a, ahun zong tu-a kipanpan ta cih ding lo om thei lo hi. 666 ciaptehna hong bangci pai ding cih te piteeknu in gengen ta hi. Universal health care system pen mikim in neih loh phamawh, cih piteek nun gengen ta hi. Tua pen ama’ hun sung hong sem ding hi. Hih system apian theihna ding pen mihing sungah chip koihloh phamawh hi. Tua hun pen hong paipai ta hi.Gamvai, ki-ukna, sumbawlna cih te aheihei pen kumpi te hilo in free mason a cih, te hih tuak hi. Tua te pen secret society kici a, 1800 kiim in EU pan piangin tu’n leitung mihau teng, mipil teng kipawlna ahihi. Hih kipawlna thahat mahmah a, kumpi na ngawn amau deihte koih thei ding ciang in thunei uh hi. Leitungah Bank leh sum bawlna alian pen teng amau khut sungah om hi. Adeihloh mite zong mangthang sak pahpah uh hi. John F. kennedy in zong hih te adeihlohna thu genkha ahih man in ki that hi ding um mawh hi. Hi pawlte a sungah kuamah lut zolo a, lutkhin leng ki tai khia theilo hi. Taikhia le cin (or) kilem kei le cin na nuntakna in sawng ding hi ziau tuak hi. Hih mite nungdal ah satan na hi geige hi. Kumsim in tangval khat ta tawh biakpiakna nei kici hi. Tua pawlte sungah US te kumpi khempeuh kihel ci hi. Tua ahih leh US te politic pen party tawh kisai nonlo in a nungah satan in nakphehkhau tawh a kaikai hita hi.\nTua ahih leh hih piteeknu hong kahto leh tapidawte mai khaktan na ding, kibawlsiatna ding hong gel to ding tel sa hi. US te omzia pen haksatna lianpi (bawlsiatna) khat hong tun kei leh Pasian ki kihta lo, PS maitang kizong lo, ci in kamsang ten gen hi. Scholar te leh biakna makai ten zong gimna hong tung ding cih pen gen mahmah ta hi.Pawlkhat in America thu LST sungah agenna om kei, ci uh hi. I telloh man hi a, gam leh minam khempueh LST in na gen a, I tel loh man bek ahihi. Tua aih leh America bang hiam? cih a kidot ciangin Mangmuhna 19 na ah a gen Babylon hi cih kimu khia ahi.\nKiteelna pen tuni, tulai tak ciangdong piteeknu matai lai hi. Email vai tawh themkhat amat hong kiam ding bang hi napi, a tamzaw in amahmah piak ding a khensat uh khel tuanlo ci hi. Tua aih leh piteeknun hong ngah hi leh vaitampi hong kikhel ding hi. A kamin a genloh hangin, tapidaw, convervative peuhmah mudah hi.\nKamsanna tampi tak ah, DT in ngah ding cih gen uh hi. Piteeknu hi ding cih kamsanna zong om kawikawi hi. DT in hong ngah leh PS in a tate thungetna hong dawng, miracle cih ding ahihi. PS pen nalamdang abawl PS hi. DT ngah kei leh ama ading ci-a kamsang khempeuh, kamsang zuauthei hi ding ci-in mi khat in gen hi. Thu-um te thu ki ngen ahihman PS in thungetna hong dawng ding I lamen hi. A zenzen in a ngah kei leh zong azaizaw thuphuan, LST in a gensa 666 ukna ding hong kipanpan hi lel ding a lamdang sak ding hilo hi. US kumpi in Pasian leh amite kizopna sumit zolo ding hi.\nPrevious: Kihtak aneilo Russia mikhat in Himalayan Jump Record ngah ~ Thang Khan Lian\nNext: Kawlpi leh Zogam lampi te ki paikik theita ~ Tedim Post\n4 November 2016 at 1:27 am\nKa khat vei hawhna hi,Zaknop peuhmah sa ing e.


timestamp: atn

url: =US ah naupang kum 5 aphapan khat kum 17 khatin apaang betsakgawp ~ ZD :: ZOMI DAILY\nposted on 3 September 2016 at 10:37 pm Lomkholna: News, Sawltak, World\nUSA, South Carolina State sung om Bamberg City ah sangnaupang kum 5 aphapan khat kum 17 aphakhin khatin apaang beksakgawp ahih manin abetna sangawp lianghi. Hih thupen August 25 ni in thupiang hi a, sangnaupang te sang atuah ciangin School Bus tawh aciahlam in mawtaw sungah thupiang ahihi.\nSchool Bus tungah Video kithuah in tuasung na naki Record kha citciat ahih manin tuapan in aki theikhiapan cihi. Police te genkhiatna ah tua apaang abetsakpa pen High School sangnaupang hita a, sangtuah ciangin hih Bus tungah nazui cihi.\nVideo Record aki etkik ciangin tuapa in agei atu sangnaupang khat ii akhut lenphei in tuatawh hih kum 5 aphapan numeino Jazmyn Peters ii apaang bekpheisak gawp hi.\nJazmyn Peters ii apa in naupangno apaang sangawp amuh ciangin athu kankhia a, atanu ii apaang akibetsaklam atheih ciangin hehmahmah leh khasia mahmah hi. Tua apaang abetsakpa in agei atu naupang kiangah abengding in sawlmasa a, nabet keileh kengbengding hi’ng ci’n akhutla in abetpheisak kici hi.\nVideo Record sungah akimuhdan ahihleh apaang ataklam abetsak hi a, ahi zongin kibetna khutma pen Photo aki khahkhia te lakah aveilam pan hongsuak hi. Ahi zongin Police te’n hihpen aki Record na pan a Screen aki lumletkhazong hitheiding ci uh a, bangbang ahi zongin tua Video sungah akimupa mah mimawh hiding kici hi.\nBangbang ahi zongin hih abetsakpa pen miginalo khat in aki ciamtehden khat hi a, sanginn ahzong thunawngkai tampi apiangsak theizel khat ahihi.\nRelated: Singapore ah numei khatin azatsa nindalna te inntungpan lawnkhia ziauziau ahih manin $1600 ki liausak\nNumei naupangno ii anu leh pa te hehmahmah uh a, thu kibawlding cih kiza hi. Tuavai tawh kisai in palik thunei te’n athu ala akancian laitak uh ahihi. ZD Sawltak #zomidaily\nPrevious: ZAM Thupuak :: 04 September 2016\nNext: Sihkohna & sihvui hungelna: Pa John Gin Khan Dal (kum 72, Tonzang)\nKum 4 sung aki khakcip Melaka khuasung Monorail Service kipan kikding\nVideo khat kizaih manhding Kawlgam sumteng tulsawmguk val tawh a kicial Jackie Chan\nA lamdang atheihhuai Israel minam te thu


url: =Lungdambawl thu laigil ~ Khaibawi :: ZOMI DAILY\nposted on 5 December 2014 at 8:08 pm Lomkholna: Article, Biakna, Christmas, Khaibawi\nLungdambawl thu laigil\nHun ong kikhel zel in I ngaklah mahmah lungdambawl kha, hun hong tung zel hi. Mangpau in Christmas naci uha, ei pau in Lungdambawl I cih pen ngaih kasa peuhmah ngeungau hi. Pawi tuamtuam I bawl hangin Lungdambawl Pawi I ci kei hi. Tua pen I Topa Zeisu hong suah lungdamna leh a dangte aki tehkak theih lohna a kibat lohna hong ki langpah hi. India gam huamsung aom Manipur le Mizoram aom eimi pawlkhat in ei pau a, aom lam theilo uh ahih manun Christmas pen Lungdambawl cilo in mas, mas hun, mas bawlding peuh ci-uh hi. I lawh dan aki bat loh hangin I deihna leh I zatdan ki lamdanglo hi.\nLungdambawl thu laigil pen a thuk mahmah leh a zai mahmah khat ahih manin mihing khat in lai in gelh leh daltampi pha in zong gelhkhinzo ngeilo dinga, aneng a tawngin zong, theikim dikdek khin ngeilo ding ahih manin I theih sunsun tawm I ki hawmsawn nuam hi.\n1. Zeisu Khang Ciaptehna: Jews te’n ei Zomite mah bangin a khangui uh ahih theihtawp uh suah in na ciapteh ciatciat uha, a tellohte uh zong atel masiah uh na kan viuveu uh hi. Tuamah bangin Zeisu khanggui zong Matt 1:1-17 kikal ah na kiciamteh hi. Thuciamlui sung I sim ciangin zong mi minthangte khanggui sutna zong na om zel hi(Pian 5:1-32; 10:1-32; 11:10-26;11:27-32). Mi khat peuh tua khang ciaptehna busung ah amin aom khak kei leh Jew mi cih ciaptehna ngahtheilo in Pasian mi a kicite lak ah ki helthei nawnlo hi. Siampi sep theih nading in Aaron suan taktak ahih na uh khanggui ciaptehna a lah theiding uh kisam hi.\nIsrael te a saltan na uh panin Jerusalem khua hong tunkik uhteh Ezra in a ngeina bangin biakna ngeinate vaihawm kik hi. Biak-inn sungah nasem ding aseh ciangin Habaiah suante, Hakkoz suante leh Barzillai suante a khangciapteh sungah a min uh muzolo uh ahih manin Siampi nasep semtheilo uh hi(Ezra 2:61-62). Tulai eimi pawlkhat biakna paizia zong theilo in makai utluat manin mi pawlkhat mai etna a, pawlkhat gensia, mee(vote) zong a, vaksuk vakto cih aki gente pawl tawh ki lamdang mahmah mawk uh hi. Bang zahta in pilta leh bangzahta in neita leh khanggui ciaptehna sungah amin aom khak kei leh biakna makaiding in ki zanglo himawk hi. Piangthak lopi, khamtheih guihtheih kidek zolopi, biakna makai khawng a, zatluat loh ding seploh ding hong phawksak hi. Khangciaptehna laibute pen Jew mi uliante in hoihtak in kem uh hi.\nAlian Herod zong a khanggui ciaptehna ah a pu a pa lam ah Edom minam kihel ahih manin Jew mi citate in simmawh bawlthei zel uh hi. Tua ahih manin a mah sangin Jew mi citak hizaw ung ci-a, alah teltheih loh nading un Alian Herod in khangciaptehna Laibu ahih theihzawh tawp in susia mang hi. Khang ciaptehna pen pawlkhat te’n thupi asak kholloh hangun Jew mi, Pasian mite’n thupi nasa mahmah uh hi. Zomite khangthu a sutsut a gengente pawl zong khiallua kei leh kilawm hi. Lungdamna thupi Matthai, Mark, Luke, John cihte aki gelh in leitungah laikhetna leh Computer cih bang om nailo hi. Tua hih manin mikhempeuh in laimal ciapteh nate neikim zolo uh ahih manin a lungsim sunguah thupi a sakte uh lotngah in ciamteh uha, lom khat ah khang 14 aom lom thum nasuah uh hi. Zeisu Khrih khang ciang. Mikim in a lotngah ding uh, ollo mawk ahih manin Laibu in a khangciapteh na uh hong bawl uh hi.\nHebru mite in nambat maltam neih loh uh ahih manin Laimalte mah nambat mal in zangkhawm uh hi. Gentehna in A pen 1 in ciamteh uha, B pen 2 hi, ci-in seh uh a, tua bangin laimalte nambat neisak uh hi. Hebrew lai ah David cih pen laimal bul DVD ahi hi. Hebrew lai ah D pen 4 hi-a, W pen 6 a cihna ahi hi. www.com I zat pen pawlkhat te’n sahangnambat Mangmuhna Laisiangtho sunga 666 kigen pen hi, acih uh zong Hebrew lai panin alak uh ahi hi. I gennop leh Zeisu khang hizaw in ah tualam paiphot ni-in DVD pen 4+6+4 ahih manin a vek in 14 pha hi.\nTua ahih manin Zeisu pen David suan hi, cih a lah nopna uh hih bangin khang ciaptehna a ol zaw deuh in na bawl uha, Zeisu khangciang dawlthum pha hi. Khangmasa pen David ciang hi-a, khangnih na pen Babylon ah sal-in apai hun uh ahi hi. Hih hunsung pen a minam uh ading in maizumna, lungkhamna leh gimna atuah hun uh ahi hi. Hih khenthumte I ngaihsut ciangin mihingte I kha nuntakna lam ah zong aki phukha namthum hong phawksak hi. 1. Mihingte a thupi alian ahi dingin a suak ahi hi(Pian 1:27). 2. Mi hing te’n a liatna uh khahsuah hi. 3. Mi hing te’n tua a khahsuahsa uh vangliatna angah kik theih nading un Topa’ Zeisu hong paisak hi, ci-in William Barclay in na gen a, hi kasa mahmah hi.\nJew Mite Lametna: Jews mite pen koikoi ah omin saltang in haksatna tuamtuam thuakta le uh Pasian teltuam ahih lam uh phawk in tulai Zomite danin lametna nei uha, nikhat niciang in minuamsa dingte hi hang cih ngaihsutna lam etna nei in mangngilhlo uh hi. A lamet dan uh pen nikhat ni ciangin David suan sung panin mikhat hong khangkhia dinga, amah hong Makai in nopsakna leh minthan’na hong ngahpih ding hi, ci-in lam etna nei niloh uh hi. Ahi zongin Zeisu hong suah ciangin amau lametna bangin hong suaklo hi. Amau lametna pen vangliatna minthanna hauhna leh a mautup a tun theihna ding thute bek ahi hi. Tua hih main tuni dong Zeisu a sangtheilo a umlo mi tampi omlai uha, I mite hong honkhia ding pa Messiah hong painailo hi, aci zong om uh hi. Ahi zongin Zomite in Messiah hong paikhin ci-in I thei a, I lametna hong tangtung khin khat suak ahih manin lungdambawl pen Zomita dingin bawltak mahmah hi.\nMi Mawhte leh Mi Thusimlohte Zong Na Kihel: Ni dangin Jews mite in numei pen aneu muh mahmah khat uh hia, ganhing lak ah bang pil pen cih aki dot leh numei aci khat bang om hi, kici hi. Numei peuhmah khangui kisimna ah ahel uh genloh kikhopna khat peuh ah mi bangzah pha cih asim uhteh numei helkhalo uh hi. Egypt gam pan Cannan gam zuanding in adinkhiat uhteh ami kisimna uha numei le naupang na hello uha, Zeisu in 4000,5000 ann a vaknate ah zong numei leh naupang na hello zel uh hi. Numei pen ganhing khat vankhat bang bek in ngaihsun uha, zingsang sim thu anget uh ciangin zong Pasian in Gentail mi, sila le numei in abawl loh lungdam thu na ko tawntung uh hi.\nTuaci bang kawmkal ah Zeisu khang ciaptehna sungah numei kizuak Rahap, Moab mi numei Ruthte kihel khagiap hi(Josh 2:1-7; Ruth 1:4). Zeisu Khrih hong suahna in numei le pasal hong itdan aki batna hong lak ban-ah Jews le Gentail te zong hong itdan leh ama sungah omkhawm ahih na hong lak ahih manin Pasian in leitung mite hong itna thu laigil taktak hi-a, Lungdambawl pen a bawltak mahmah ahi hi. Khut neilo te’n khutbeng un, khe neilote diangin lasa un ci-in a ottak ahi hi. Zeisu in “mite in a zahtak mihoihte a samding in a hong pai ka hi kei a, mite in a pampaih mite a samding in a hong pai ka hizaw hi,” ci-in na gen hi(Matt 9:13).\nJosef le Mary Nihgel Kal Sinthu: Lai Siangtho sungah I muh mah bangin Josef in a zi dingin Mary akipsaksa hina pi in tulai tangvalte danin a lungkia kik ahih manin khensim dingin ngaihsun hi. Jew mite ngeina ah lawm ki ngaihna vai or ki tenna vai-ah dawlthum nei uh hi.(1). Zuu thawl piakna(engagement) hi-in tua pen a neulai khawngun zong eilam dan leh khamna danin a neih uh hih tuak hi. Tua bang Zuuthawl piakna pen a nu le pa te vaihawm ahi hi. Tua pen a mite ki muhma in zong hih thei uh hi. Ki te’n na taktak pen tulai danin pumpi deihna zui in hih pakpak ding nitak khatkhawng a, neih ziauziau ding, ki muphet khawnga ki zuisuak pahding cihte pawl ngaihsut in zong neilo uh hi, kici hi. (2). A nih na Zuu thawl piak (betrothal) pen kipsak na in nei uh hi. Hih hun ciangin a numei or a pasal a ut nawn kei leh ki kheltheilai hi.\nAhi zongin tua bang nialna pau banna aom kei leh a thukip mahmah ken-ah na tuah leh hong tuahpih ning cih bang danin ngaihsun in neita uh hi. Tua anih veina Zuu thawl piak leh kiten ma hun pen kumkhat sung ahun omsak phot uh hi. A lupkhop loh uh hangin ka zi/pasal mah kici uh hi. Ki maknapi omlo in tua zuuthawl pen ki mawkphiat ziauthei nawnlo hi. A kiten ma uh tuakum khat sungin a pasal asih zenzen leh tua nungak nu pen meigong kici hi. Josef le Mary pen tua hunsung atun laitak uh ahi hi. (3). Tuakhit ciangin ki tenna bawlthei pan uh hi. Josef in makding in a ngaihsun hunlai tak-in Khasiangtho in hopih a, Mary pen Kha Siangtho in tanei sak dinga, amin dingin Zeisu na phuak ding hi, ci-in gen hi.\nZeisu pen Greek mite’ cih na hi-a, Hebrew pau in Joshua ahi hi. Joshua a khiatna in Jehovah in hotkhiatna hi, a cihna ahi hi. Kumpi David in a laphuahna sungah amah in, a mawhna khempeuh panin Israel mite a honkhia ding hi, na ci hi( Late 130:8). Zeisu hong suahna in leitung mite kumpi ding cih na sangin honpa ding cihna hizaw hi. A ma nopsak na dingin leitungah hong pai hi zenzenlo in eite nopsak na dingin leh honkhiatna I ngahtheih na dingin hong pain a hizaw hi, ci-in William Barclay in a gen pen Lai Siangtho ki leh bulh hetlo hi. Josef le Mary Nihgel Kal Sinthu I et ciangin Zeisu hong piankhiat dan zong a lamdangpi khat ahih lam hong langsak a, bang hangin nungak tampite lak-ah Mary sungah suak sese, piang sese hiam cih zong ngaihsut tak hi. Mary pen tulai numei pawlkhatte danin a sukdian a todianke hi leh a sungah Zeisu suak hetlo piang hetlo khading a, Josef le Mary Nihgel Kal Sinthu etteh huai nasa hiam? Hun ngahteh aban zom kik ni.\nPrevious: Vondeih Kep Ding – 18 (Pau Khan Kap)\nNext: Kilawpphawnna le kilauphawnna pan Dikna thu ah Jusfication azom


url: =Vantungah Bangthu Pianghiam? ~ Hau Za Cin :: ZOMI DAILY\nVantungah Bangthu Pianghiam? ~ Hau Za Cin\nposted on 22 February 2016 at 10:25 am Lomkholna: Article, Hauzacin\n(WHAT HAPPENS IN HEAVEN)!\nMi khat i laigelh hih bang hi:\nKa mang sungah vantung gam ka zin a, vantungmite in hong vakpih kawikawi hi. Mun khat ah inn lianpi khat sungah ka lut uh leh vantungmi tampi nasem in a kileh naunau ka mu uh hi.\nTua inn sungah inndei thum om a, dei masa pen ah ka lut uh hi. Vantungmi in, “Hih pen leitung pan hong pai deih ngetna khempeuh a tunna hi. Thungetna tawh a kingen khempeuh hih lai ah kipuak hi,” ci hi. Ka khuadak leh inndei dim in vantungmi te kiphu naunau uh a, leitung pan kipuak ngetna laikhak laidal tampi kithuap zihziahte a phen zangzang uh hi. A hoih leh hoihlo, piaktak leh piaktaklo ciin ngetna khempeuh a sittel uh hi.\nInndei nihna ka tun uh ciangin vantungmi in, “Hih pen piak ding khempeuh a kituunna mun, khak suk dingin a kituamna (packaging leh delivery) mun hi. Hih lai ah hehpihna leh thupha a kipia dingte kituama, a ngah dingte in a ngahna dingin kivaihawm hi,” ci hi. Hih mun ah zong vantungmi nasem tam mahmah hi cih ka mu hi. Bang hang hiam cih leh hehpihna leh thupha ngen tamlua mahmah ahih manin a piak ding uh zong a tawmsan kei hi.\nA tawpna ah inndei thumna ka tung uh hi. Inndei neucik, kongvang saupi ah lut kul hi a, tua mun ka lut uh ciang vantungmi khat bekbek na tu ahih manin lamdang ka sa hi! Aman bangmah sep luat ding zong neilo hi. Tua leh hong makaih vantungmi in, “Hih lai pen lungdamkohna laikhak a tunna mun hi,” ci hi. Tua hong gen kawmin amah zong kisuanglah phial tawh kibang hi. “Banghangin hih lai ah nasep ding omlo ahi hiam?” ka ci pah hi. Ama’n, “Poi mahmah hi. Mite in hehpihna leh thupha a saan khit uh ciang a piapa kiangah lungdamkohna lai khak kik nawnlo uh hi,” hong ci hi.\n“Tua ahih leh Topa tungah bangci lungdamkoh ding ka hi uh hiam?” ka ci hi. “Haksa hetlo hi. Ol mahmah lel hi, ‘lungdam ing Topa’ ci leh hilel hi.” “Banghangin lungdam ko ding ka hi uh hiam?” ka ci kik hi. Amah in hih bangin hong dawng hi:\n“Na annbuk ah ann a om a, na pumpi tungah puan na silh a, na lupna tungah ni liim na neih a, tenna ding inn na neih leh leitung mihing khempeuh lak ah za-ah sawm sagih leh nga (75%) te sangin na hauzaw khin hi.\nSumkholna bank ah sum na neih a, na ipsungah sum na puak a, hotel ah annek ciang sumneen lehkik kullo na cih leh – leitungah mihau za-ah giat bek omte lakah khat na hikhin zo hi.\nHih laigelh pen nangma computer mahmah pan na sim leh leitungah tua bang hamphatna a nei za-ah khat lak ah a kihel khin na hi leuleu hi.\nTua bek hilo, tu zingsang na thawh ciang natna tawh hilo damna tawh na khanlawh leh tu ni nitum mu nawnlo dingte sangin na hamphazaw khin hi.\nGal kido hanga lauhna na theih ngei kei a, khumcipna hanga lunglenna lungneuna na thuak ngei kei a, bawlsiatna hanga lunggimna leh gilkial dangtak hanga lungkhamna na thuak ngei kei leh leitung mihing 700 million te sangin a madawkzaw na hikhin zo hi.\nLauhna omlo lungnuam taka biakinn na pai theih a, kolbulh, bawlsiat, thahlup leh gimthuak ding laulo a Pasian na biak theih leh leitung mihing 3 billion te sangin thupha ngahzaw na hikhin zo hi.\nNu leh pa na neih lai a, na nu leh pa a kiteen lai uh leh a kimu mengmenglo mi hampha khat na hi hi.\nVantung lam ento in lungdam maitaia na nuihmai hiuhiau theih leh nang pen mite tawh a kibang hilo in mite tungah a hampha mahmah khin khat na hi. Lametna nei ngam nawnlo leh amah leh amah zong a kimuang nawnlo te sangin a zah tampi in mi hampha nahi hi.”\n“Tua ahih mawk leh bangcih lungdamkoh kipan ding ka hiam vantungmi aw?”\n“Na thuphate simsim in. Sunpha”\nLungdamkohna: “‘Lungdam ing Topa’ hih thuhoih thupha ka kikuppih ding mihoih mipha tampi nong piak manin…”\nPrevious: US gamsung khualzinna pawlkhat – 51\nNext: Australia gam Melbourne ah Zomi Nam Ni nopcitak in kibawl\nFacebook in mi pawlkhat asi ci in tangko khial ~ ZD


url: =Jude 1 | Siantongluan.net\nJesuh Khrih sila ka hih banah James nau keimah Jude in Pasian sapna hangin Jesuh Khrih kepna sungah Pasian itna tawh a om mite tungah lai ka hong khak hi.\nNote khempeuh tungah hehpihna, leh itna thupha tampi tak hong tung ta hen.\nKa itte aw, eite in i ngahkhawm hotkhiatna thu, note kiangah gelh nuam mahmahin ka om laitakin Pasian in ama mite tungah a tawntungin a kimang dingin khatvei bek a hong piak upna thu-ah note in na nawksuakna dingun hanthotna gelh ding a kisapna thu ka phawk hi.\nBang hang hiam cih leh Pasian thu a ngaihsunlo mi pawlkhat, eite lakah kuama phawklohin hong lutsim uh a, amaute mawh gamtat ngamnate a seelna-un Pasian hehpihna thupha a lehlamin hei-in, eite in khat bek i neih i Mangpa leh i Topa ahi Jesuh Khrih a nial uh hi. Hihbang mite gimthuak ding thu tanglai pekin Lai Siangtho in a gensa thu ahi hi.\nNote in na theihsa uh ahi ta zongin ka hong phawksak nop thu in: Topa in Egypt gam panin Israel mite honkhia khin napi-in amah a umlo mite a nung ciangin susiagawp hi.\nAmau aana neih huamsung bekah omloin a omna panun a paikhia vantung mite zong leinuai khuamial sungah sikkol kibulhin amau thu a kikhen ding Ni lianpi ngakin Pasian in a koihcip hi.\nSodom khua leh Gomorrah khua leh a kiima om khuapi mite zong tua vantung mite mah bangin gamta uh a, numei tawh mawhnopna bek thamloin pasal leh pasal kilunggulhna ciangdong nei uh ahih manin midangte etteh dingin tawntung meikuang a thuak uh hi.\nTua mite mah bangin hih mite zong thumu-in kinei-in amau pumpi thanghuaisak uh a, Pasian thu nialin tunglama om minthanna a neite a simmawhbawl uh hi.\nVantung milianpa Mikhael nangawn tua bangin gamta ngamlo hi. Moses luanghawm kituhin Dawimangpa tawh a kitot laitakin Mikhael in Dawimangpa zahkona kammal zang ngamloin, "Topa in nang hong taii ta hen," ci bek hi.\nAhi zongin hih mite in a theihtel loh uh thute simmawhbawl uh a, ganhing bangin a pianpih lungsim uh tawh gamta uh ahih manin siatna thuaklawh uh hi.\nHih mite-a dingin dahhuai mahmah hi. Bang hang hiam cih leh Kain gamtat bangin gamta-in, sum ngaihsutna-in Balaam khialh bangin khial uh a, Korah lehdo bangin lehdo-in siatna thuak uh hi.\nNote annek khopna-ah zumnamel neiloin hong omgawp uh ahih manin hong siatsuah uh a, amau pumpi bek ngaihsun uh hi. Amaute pen cikmahin guah a zusak ngeilo, huih in a letkhiatmang meiipi, tuk hun laitak nangawnin a gah a gahlo, kizunglotin a keutum singkungte,\na sepna uh tawh amau mah maizumna ding a piangsak tuipi hualte, leh Pasian in amaute omna dingin leisung khuamial thukpi a koihsak tawntung, a lampial aksite tawh kibang bek uh hi.\nTanglai pekin Adam pan khang sagihna Enok in zong hih thu mah na genkhol a, a genna-ah, "En un, Topa, a mi siangtho honpite tawh hong pai ding a,\nPasian deihna bangin a gamtatlohna hang uh leh kam hoihlopipi zangin Pasian a gensiatnate uh hangin Pasian deihna bangin a gamtalo mite tungah thu khenin mawhsakna pia ding hi," na ci hi.\nHih mite a tawntungin phunin khatlekhat mawhna kizong uh a, amau pumpi deihna bangun gamta-in kiphasak uh a, phattuamna a ngah theihna dingun midangte a phat uh hi.\nAhi zongin ka itte aw, i Topa Jesuh Khrih sawltakte in note tungah hong gensa thute na phawk un.\nAmaute in note kiangah, "Hun nunung lam ciangin Pasian deihna tawh a kituaklo amau pumpi deihna zui-in note a hong simmawhbawl mi pawlkhat hong piang ding hi," hong ci uh hi.\nHih mite in pawl kikhenna piangsakin, amau pumpi deihna bangin gamta uh a, Kha Siangtho zong neilo uh hi.\nAhi zongin ka it note ahih leh a siangtho na upna uhah na kip semsem un la, Kha Siangtho vangliatna tawh thu na ngen un.\nI Topa Jesuh Khrih in a hong hehpihna tawh nuntak tawntungna hong piakding na ngakkawmun Pasian itna sungah na kip un.\nA um taktak zolote hehpih un la,\nmeiphual sung panin dawhkhiat bangin midangte na honkhia un. Mi pawlkhatte mawhna-ah note zong na siatkhak lohna dingun kidop kawmna tawh na huh un la, amau gamtat hoihlo mawhnate na mudah un.\nAma minthanna mai-ah paubaanna om hetloin lungdam takin a hong paipih theihna dingin note na pukkhakna ding panun a hong kem,\nkhat bek ahi eite a hong Hon Pasian in, tuma, tu laitak, leh a tawntungin, minthanna, vangliatna, uk zawhna, leh aana nei tawntung ta hen. Amen.\nTedim Lai Siangtho / Laibu: Jude 1


url: =Indonesia gamsung aom Mount Sinabung meimual panin vutsa kiphitkhia ziahziah :: ZOMI DAILY\nposted on 19 February 2018 at 9:31 pm Lomkholna: Indonesia, News, Sawltak, World\nIndonesia gamsung Sumatra Island kici tuikulhtung aom meimual khatpanin tuni Monday ni in vutsa leh meikhu “Smoke and Ash” kiphitkhia ziahziah cih AFP pan kiza hi.\nTua meimual pen Mount Sinabung Volcano ahihi. Vandawn ah vutsa bekbek 7 km (4.4 mile) bang sangto in kiphitkhia ziahziah in, apuakkhap dingpen naimahmah “Highest Level” hita kici hi.\nTua ahih manin, hih Mount Sinabung Volcano tawh akinai kuamsung tengah vanleng te kidopding “Flight Warning” zong kigenkhia cihi. Hih Mount Sinabung Volcano omna munpen Indonesia gam ii khuapi ahi Jakarta City panin 1900 km (1181 mile) agamlatna ah aom ahihi.\nVideo: A volcano on Indonesia’s Sumatra island erupted sending a plume of thick ash five kilometres into the atmosphere\nAustralia, Darwin City aom hih meimualvai athei ahi “Bureau of Meteorology’s Volcanic Ash Advisory Centre (VACC)” te’nzong Monday ni in hih meimual panin vutsa akiphitkhia te Direction mun 3 ah kikhin hi ci’n Map lahcianna khahkhia uh cihi.\nIndonesia kumpi thunei te’nzong hih meimual pen puakkhamdek khading in ummawhta uh ahih manin “Volcano Observatory Notice for Aviation (VONA)” te’nzong asangpenpen Warning ahi “Red” ah ciamtehta uhhi.\nHih Mount Sinabung Volcano pen Medan, Kualanamu International Airport tawhzong kinai mahmah a, 75 km (47 mile) bek akigamla ahihi. Regional Airport Authority makaikhat ahi Nur Isnin Istianto inzong Aceh Province sungaom Kutacane Airport zong hih meimual hangin ki khakcip sakkhin hi ci’n genkhia hi.\nIndonesia gamsung pen meimual “Volcano” tammahmah in, buainazong tampi piangsak hi. Nungdiak mahmah inzong Indonesia, Bali aom Mount Agung meimual pen puakkham a, mi tampi kihemkhia uhhi. Sawltak #zomidaily\nPrevious: Tedim Sialtang Tuinak Puahna\nNext: Tuni Pi Cing Ngaih Mang Tamu ah\nTulaai Leitung Thuthang Tuamtuam Updates June 2, 2015\nMalaysia UN ulianpenpa in Chin Refugee te naseptheih nadingin ngetsak\nZomi Khristian Pasian Nasemte’ Khawmpi Tulsa khua ah hong tungding\nHIV hik tungtawnin AIDS a ki-ngah hilo ~ Pau Tun Thang


url: =Gupna kitan theimaw kitan theilo ~ Evan. Suangh Dal :: ZOMI DAILY\nposted on 26 May 2020 at 9:03 pm Lomkholna: Biakna, News, SuanghDal\nGupna kitan thei i cih leh Gupna pen thalawh hi cih a kibang ahi hi. Gupna kitan thei lo hi i cih leh Gupna pen hehpihna hang bek, upna hang bek cihte a kizom pah hi. Christian tangthu ah Pelagius a kici pa in gupna pen thalawh kul hi ci hi (Salvation is by work). Augustine in Gupna pen hehpihna hang bek hi-in thalawh theih hi lo hi ci hi (Salvation is by Grace alone).\nTuiphum Nam nih om in, Gupna kitan thei a ci Tuiphum (general Baptist) te le Gupna kitan thei lo a ci (Particular Baptist) Tuiphum te ahi hi. Gupna kitan thei a ci tuiphumte in Semi-pelegianism a kici a kai-ngawi thuhilhna (neutral position) zui zaw uhi. Hih Semi-Pelagisnism ahi, gupna kitan thei hi cih pen Second Vatican ii tulaitak-a a position zong ahi hi.\nA kai-ngawi cihteh Gupna pen upna le sepna tawh (salvation is by faith +work) cih thu ahi hi. Gupna kitan thei lo a cite le kitan thei a cite kikal-a 50% tuak laksakna hi-in, Gupna pen 50% mihing’ tavuan (responsibility) hi-in, 50% pen Pasian in zo khin ahih manin tua B-side pen kitan thei lo hi ci-in kihilh uh hi. Gupna kitan lo thei, cih thu zong kitan thei cihna mah ahi hi.\nGupna kitan thei lo, a ci tuiphumte in a kai-ngawi cih bang om kei. Vot leh vot sat leh sa vet cih upna LST thuhilhna tawh kituak pen hi ci-in Gupna pen upna bek tawh (Salvation by faith alone) cih thu mah pom tinten uhi. Tua ahih manin puahphat hun lai-a, Martin Luther in a vei mahmah ahi – upna bek, hehpihna bek, Jesu bek, LST bek, Pasian’ minthan nading bek a cih thu bang Gupna kitan thei a ci General Tuiphum theology ii bat khak pawlpi a tam zaw in zahpih mahmah ta uhi.\nPawlkhat te gen bangin gupna kitan thei a cite Dispensationalist lam te hi deuh a cih bang na hi lozaw-in, gupna kitan thei a cite pen Arminian theology lamte hi in, gupna kitan thei lo a ci pen Calvinist theology lamte hi. Kawlgam Baptist missionary Adonairam Judson le India missionary William Carey te bang Calvinist hi-in, gupna kitan lo cih thuhilhna hong hilhte hizaw uh hi.\nChristian (Protestant te) tangthu ah gupna kitan thei cih hong pan khia dihdih khat hong om-a, tua pen Arminius (1560-1609) a kici pa ahi hi. Ahi zongin tuhun hi leh Myanmar Christian Council a cih bangin tua hun lai-in Synod of Dort, the Netherland in (1618) kumin tua pa’ thuhilhna le a nungzuite thusuah pen upkhialhna hi ci-in tangko khia hi.\nKawlgam Tuiphum thu tawh en lehang Tuiphum te pen Gupna kitan thei lo a ci dingte hi zaw hi. Banghang hiam cih leh Judson te William Carey te pen Particular Baptist upna ahi, gupna pen thalawhna tawh hi loin upna bek tawh ahih banah a kitan thei hi lo hi, cih upna neite na hi zaw uhi. Kawlgam Tuiphum te pen Protestant ihihna khat, i sangmangte mahmah gupna kitan thei lo a ci lamte uh hi zaw gige ahihna khat, tua ban ah LST tawh zong kituak ahihna cihte zui-in Gupna kitan thei lo a ci ding te hizaw hi hang.\nAhi zongin Kawlgam Tuiphum te Arminian theology sang vive na kah uh banah Northtan Baptist America (Arminian theology) tawh hun khat lai pek a pat hong kizom zaw lui lam uh ahih manin Gupna thalawh, gupna kitan thei cih lam hah hilh zaw uh-a, Arminian bupi vive kitam zaw khong ta hi.\nGupna kitan thei ahih manin ut bangbangin kigamta thei a cite khualna-in kitan thei lo a ci peuh ihih khak ding pen zuau vai zaw-a, kitan thei lo, kithalawh thei lo ahihna hilh ding pen cihtak huaina hizaw hi. Gupna kithalawh thei, kitan thei hileh, biakna dangte tawh kilamdanna khat zong om lo hi lel ding cihna hizaw hi.\nGupna kitan thei lo cih theology pen ama omin a omsa hi-a, ahi zongin gupna kitan thei hi cih theology pen Jacobus Arminius a kici pa nungah a nungzuite in Five point of Arminianism cih thulu pi nga tawh hong phuang tawm dihdih hizaw hi.\nTua five points pen upkhialhna hi ci-in Five point of Calvinism kici Gupna kitan thei lo lam tawh LST hilhna bang lian in 1618 Kum pekin Netherland Gam Synod of Dort in na nial kik khin hi. Ahi zongin gupna kitan thei cih pen tuni dongin Kawlgam Tuiphum pipi te sung nangawn ah kihilh bel peuh-in nei zawsop hi hang. Calvinist dingte penpen Arminian bupi vive suak. Eh khawl phot dih ni tam lua… Evan. Suangh Dal\nPrevious: Hong uk kumpite thukhun zui (Obey) takpi dingmaw?\nNext: Meigong khattawh azi le ata sagihte khek


url: =Pa Suang Za Nang (a) Nangno, Vice President, ZYA – Tedim leh Nu That Lam Dim te’ tanu Lia Lian Ngaih Nem (a) Nemnu (Suak: September 18, 2014) in September 21, 2012 sun 12 pawlin Topa’ kiang hong zuat san ahih manin Tedim Post pan i dahpih mahmah hi.\nNemnu pen asuah phetin pound 9 pha hi, ci hi. Hornbill Nursing Home panin Siavuan Deih Piang in lungnuam takin inn a ciahsaksa hi a, inn pan nak zo lo awm bingin zato zuan kik pah uh hi. Siavuanten asiam tawp uh a suah nungun Topa’ kiang hong zuatsan ahi hi.\nNemnu’ pa Nangno pen 914-ZOMI movement hun lai-in ZOMI mah adinpih vinven, a mawtaw tawh ZOMI vai-in sak leh khang ci lo a ZOMI vai ahih nak leh vai a ding den, tu-in ZYA – Tedim makai muanhuai leh thukhual mahmah ahi hi.\nNasep sum zonna lamah KIM KHAI Workshop ci-in atam zaw in thei a, khuahun luanzia tawh kituakin Myanmar Pine Hill Company ah Managing Director zong ahi hi.\nRev. Thang Van Lian\nTedim Post Editor


url: =Khristian kum za lim le mel ~ Thang Van Lian :: ZOMI DAILY\nposted on 9 September 2019 at 5:57 pm Lomkholna: Article, Biakna, Thangvanlian\nKhristian kum za lim le mel (ZBCA Sunday School Day Lungngaih)~ Thang Van Lian\nBiakna hat man a gam hoih ding hi leh Myanmar gam zah a biakna hat leitungah tam tuak lo hi. Khristian tam man pongpong a kikhangto ding hi leh Zogam Khristian percentage sang mahmah khin ahih manin khangto gawp khin leh kilawm hi. Tu-in Zomite Khristian ihih zawh i tangthu kum za val ta ahih main Zomi Khristian in bang lim le mel pua ahi hiam?\nSiampi/phungzi tam man a gam nuam ding hi leh Kawl lak leh Zomite lakah hawm thawh huai nawn lo ding hi. Pianthakna ci leng zong sazian kibawl hi leh Zogam a mi omzah kim mah piangthak sazian kingah mai ding ahih manin Zogam Khristian in bang lim le mel pua hiam, cih lunglut huai mahmah hi.\nZomite dinmun pan en pak leng tulaitak a Zomi sung ulian muan leh suan i neihte en leng a tam zaw mah a neu lai uh a Sunday School leh Pawlpi khangno sung kimakaihna pan a khangkhia na hi ham tang ding uh hi. Lungdam huai leh angtan huai mahmah hi. Tua in biakna sung naupang leh khangno kihelin i kihilhzia leh kimakaih dante manpha mahmah ahihna hong phawksak hi. I nuntakna pen i biakna background in sai mahmah cihna hong suak hi.\nAhi zongin a huampi in en leuleu leng a beisa kum 100 sung Zomite i kihilh i kipattahna a lawhcing hiam a muibun hiam i theih nop leh Zogam pan a piang Zomite Kawllak vai leh thu-umlote lak tungin sum bawl kumpi nasem leh sum thalawh ahi zong gam dang khawng a i om ciangin bang dan mi piang ihi hiam, cih en leng kimu thei ding hi. Zomite nih le thum i khawl khop ciang bang thu kikum a, online group te ah bang issue leh bang thulu lam sang khawng kinak gen hiam, cih en leng i phatan kimu thei hi.\nGentehna in Zomi sumbawlte thumanna, thukhualna leh kiniamkhiatna bangci om? Kumpi nasepna ah tungsiah nuaisiahte’ muan leh suan, mipi adingin phattuamna a pia nuam, zuau a khem lo, thusia a mudah, mipi a simmawh bawl lo ulian bangzah om hiam, en leng kithei ding hi. Tu ciangciang mipi khat i phut khak leh tuah khakna pan gen ding hi leng Zomi uliante in amau gil vah peuh leh a tungsiah maipha mu peuh leh a zakiat nang uh hi kei peuh leh mipi nautangte hong thudon zo nai lo dinmun hi lai leng kilawm hi.\nI kantalaih/contractor te nasepnate en leng zong tua bangmah hi pah hi. Zomi company te bang Kawl company te sangin muan huai lo zaw, nek sia zaw… cih khawng za den ihih manin tua pen Zomi Kum Za Khristian lim le mel hong hipah a, ut ta kei leng milim bia i cihte sangin dawi gim nam zaw, cihna hi mawk hi. Tuamah bangin mipite zong i khua tek ah i veng tek ah i omna ciat ah gam mi hoih i suak hiam, i nin paih dan, i zun thak dan, i cil siat dan, i hawk lampite, i huang umna daite, tuizatna tuisia teng koi lamah luangsak… cihte en leng kum 100 Khristian lim le mel kimu thei pah hi.\nMipi nautangte tungah kumpi nasemte leh sumneite in bang lungsim pua, singkung lopa, ganhingte leh numei naupang a thanemte bang danin kibawl, i nuihzakna ciamnuihte bang nam, cihte en leng Zomi kum za lim le mel a kilang hi pahpah hi. Kumpi thu mang suk thek un, ci-in mizawngte tungah kilawm lopi a sum lakna, sum kingetna, kigapnate khawng en le hang i Khristian uliante in mipi mizawng daipam hong khualna leh hong deihsakna uh tawm lua deuh lai tawh kibang hi.\nTua ahih manin biakna sungah Pasian’ thu i gen ciangin leh kihilh kipantah i cih ciangin leitung pan vangam a leng to pah ding bang keekin kihilh bek loin leitung ah gupna a ngah, leitung a paisan nai lo, ci leh khuavak suak dingin leitungah Topa Pasian in a hong sawl khiat, sawltak nasep lianpi a neite ihihna lam khawng nakpi-in kigen kihilh huai mahmah hi. Leitung bei ta ding, hun nunung hi ta, peuh cici a leitung paisan pah ding bang ciang bek a kihilh kigen lel tawh i Khristian lim le mel pen a lem thei nawn het lo hong suak hi.\nNa gam hong piang ta hen, cih thunget zia ding Topa Jesuh hong hilhna pen hih leitungah zat ding ahi hi. Leitung vaite ah a meidawi ding, a kituam bawl lullul ding leh a hem taitai dingin Topan hong deih lo a, a siate a pha tawh kikhelsak dingin Topan hong deih ahihna phawk huai mahmah hi.\nTua bek tham loin Pasian’ tate, piangthakte mah in zum thupite luah a, kumpi tokhom tungah tut zawh ding pen Topa’ hong deihna leh hong sapna ahih lam phawk huai mahmah hi. Kum za khenah Zomi Khristiante’ lim leh mel ding pen tuni a eite’ biakna thu kihilhna, i kampau muk pau dan leh i omdan i hamciam dan teng mah hipah ding ahih manin Khristian hangsan leh nun dan siamte hi ciat dingin Zomite i omna ciat ah Topan thupha hong pia ta hen. Rev. Thang Van Lian\nPrevious: Pasal te theihding ~ Job Cinpi\nNext: A lamdang “Zomi Idol” ~ Dr. James Dongno


url: =Bang teng taktak hiam Muatung mite/ Zomite supna. Agelh ~ Khup Lian Thang - Laibu Saal\nHome > Thuluui/Articles > Bang teng taktak hiam Muatung mite/ Zomite supna. Agelh ~ Khup Lian Thang\nBang teng taktak hiam Muatung mite/ Zomite supna. Agelh ~ Khup Lian Thang\nBang teng taktak hiam Muatung mite/ Zomite supna.\nAgelh ~ Khup Lian Thang\nZomite in Belpawl Gam in dinding a khensat zawh kum 71 bang cingta a, Belpawl Gam a dinzawh kum 70 bang cingta in, Zomi Nam Ni bang zong a 70th cinna bawl hun a tungta hi ziau hi. Kum 70 cih in tawm hetlo in, tua hun sungin gam zawng mahmah te zong gamhau pi suak uh a, tu laitak gamhau mahmah pawlkhat bang zong gamkhat in suak nailo zezen hi. Tua ahih manin tu laitak Zomite in bang dinmun tawh Belpawl Gam ah om uh a, bangteng ngah in bang teng sumh uh a, mailam ah bangci kalsuan sawm uh hiam cih pen lungngaih huai mahmah thukhat ahi hi.\nNi dang lai Zomite\nTangthu kansiam te’ genna ah Zomite pen AD1400 pawlin Kawlzang lampan Zogam zuanto uh a, Ciimnuai ah phual kisa uh hi. Tua pan in khua tuamtuam sat in Hausa, Upa leh Ukpi te makaihna tawh ki uk in amau leh amau a nungta minam te ahi hi. Mangkangte Zogam a lut masiah, mundang gamdang pan in kuama ukna nuai ah omlo uh a, UN aa General Secretay sem ngei ahi U Thant’ tupa, Dr. Thant Myint-U (Burma Historian) in a genna ah “Zogam leh Kachin gam pen cikmah hun in Kawlte ukna nuai ah om ngeilo” ci hi. Belpawl Gam sunga teng Zomite in hih thu pen a ciapteh huai mahmah leh a mangngilh huai hetloh thu ahi hi.\nBelpawl Gam aa kihel te\nAD 1824 pawl panin Mangkangte in Kawlgam lak kipan uh a, 1885kum teh Kawl kumpi Thibaw Min kiman in India gam ah thongkia sak uh hi. Tua hun aa kipan in Kawlgam pen mangkangte khut sungah tung hi. Mangkangte in Kawlte gam a lakkhit teh Shan gam, Kachin gam leh Zogam cih bangin damdam in nala toto uh hi. Mangkang te in gamte alak laitak in gamtuam aa om teng khempeuh ki ukna a tuam ciat tawh uk pah uh a, Zogam pen Chin Hill Regulation Act, Kachin te Kachin Hill Regulation Act, Shante The Federated Shan States Act leh Kawlte pen Burma Act tawh a tuakciat in uk uh hi. Galpi nihna ven khitteh Mangkangte in Mualtung gamteng The Frontier Areas Regulation Act tawh uk in, Kawlte bel Burma Act mah tawh uk hi.\nPanlong Thukimna bawl\nGalpi nihna a venteh Mangkang kumpi in a gam kekna gamte letzawhna ding tha nei nawn taktak lo ahih manin suahtakna piak dingin gel uh hi. Kawlmi te zong General Aung San makai in suahtakna lak sawm uh a, amau tawh suahtakna a lakhawm dingin mualmi teng zong na zawn hi. A masa lam in mualtung mi makaite in Mangkangte’ ukna nuaiah om ding lunggulh zaw uh himah taleh, General Aung San amuan na hangin Kawlte tawh ki pawl ding na khensat kik uh a, thukimna suaikai thei uh hi. Hih thukimna sungah 1) Democracy paizia tawh Belpawl Gam sunga om minam khempeuh suakta takin nungta ding , 2) Belpawl Gam sunga om Minam leh Gamte khempeuh in amau mun ciat ah thuneihna amau mailam ding vaihawm theihna nei thei ding cih ahi hi. Tua teng bulphuh in Panlong Thukimna kibawl ahi hi. Bek thamlo in Mangkang te in Mualmite dinmun a kician zaw in a theihna dingin Frontier Areas Committee of Enquiry-FACE (Maymyo Enquiry) cih phuan in Mualmite’ lunsim taktak na dong thei a, a tung a thu nih ban ah “Mualtung mite in a ut hunhun Belpawl Gam pan khawl thei paikhia ding” cih kibeh lap in, tua teng mah zong Kawlte makai General Aung San in thukim pih mahmah hi. Tua teng tawh 4th Jan, 1948kum in Belpawl Gam ong piang ahi hi.\nKawl Makai vaihawmte ciampelna\nHun masa (1948-1962)\nGambup thukhunpi (1947 Constituition) in Panlong thukimna pan nakpi takin apial khiatna thu Kawlgam gamvai mipilten ahuampi in nampi 3 in na khensuk uh hi.\n(1) Mualmite, State te in amau gam leh amau mailam vai ah thuneihna neilo uh hi. Parliament a tuamin neilo uh aa, Gambup Parliament in gamvai thuteng vai hawm hi. Tanupi khat ( Minister ) khat bek nei in, amah pen State/Mualmi te a dingin alianpen ahih hangin amah pen Gambup Prime Minister pa in a deih bangin semsak khawlsak thei mawk hi. Ki ukna lam, vaihawmna lam ah thuneihna nei vetlo uh hi.\n( 2)Minam innpi(Upper House) ah palai dingin Shan 25, Kachin 12, Zomi 8, Karen 24, Karenni 3 leh Kawlzang pan 53, akigawm tangmi 125 hi. Belpawl Gam ci napi in Minam tangmi ciangin a tawm a tam in khen hi. Bek thamlo in Panglong Thukimna bawlpawl te ahi Shan, Kachin leh Zomite kigawm sangin Kawlte in tangmi tam zaw nei uh hi. Mipi Innpi(Lower House) ah tangmi 250 om hi in, mimal phazah leh township zui in seh uh ahih manin mimal tam leh gam lianpen anei Kawlte in Mipi Innpi deep mang hi. A thupi penpen ahi sum zekna tawh kisai khempeuh zong Mipi Innpi in vaihawm hi. Thukhun bawlna, a dangdang vaihawm nate ah Parliament dawlnih in thukim kul aa, a thukim zawhloh te uh, Gambup Innpi ( Minam leh Mipi Innpi kigawm ) in vote pia ding cih ahih manin a tawntungin Kawlte in a zo den dinga kibawl thukhun ahi hi. Kumpi leh Tanupi khempeuh tungah zong Mipi Innpi (lower house) bekin thunei thei ding hi cih hi sawnsawn lai hi.\n(3) Belpawl Gam ahih mah bangin minam pi te in State khat ciat , State kumpi ciat tawh om ding, tua tungah minam kim kigawm in Gambup Kumpi om ding, cih dan ding hi napi in, Kawlzang in State khat in dinglo in Gambup Kumpi in Kawlzang tengzong len hi. Lam khatpan, Kawlte ukna gam ah Mualmite in State a tuamciat tawh teng uh hi cih dinmun a tun ahi hi. Hih in Belpawl Gam pan in Mualmite in Kawlte pang abel Gamke suakziau uh hi.\nHih 1947 thukhun pi pen thuneihna leh ki ukna lamah Belpawl Mualmi gamte in bangmah thuneihna a neihloh hangin Democracy tawh ki ukna lamah a kalsuan thukhun ahih manin Gammi khat hihna tawh suaktakna bel om mahmah hi. Belpawl Gam zong pen leitung hauhna lam ah khangto bilbel hi. Minam leh biakna ki deidan nate bel khauh lua nailo, omlua nailo ci in ki ciamteh hi.\nTua hun pan hunte ong pai toto in 1961kum teh Priminister U Nu’makaih Clean AFPFL Party in tutna angah khitteh Buddhist biakna pen Gambup biakna ahi dingin kisak uh ihih manin Mualmi te leh Kawlte ki telkhialhna ong suksia semsem hi.\nHun nihna (1962-1974)\nHin hung sungin General Ne Win in mipi thu neihna teng lakhia in, Galkap ki ukna tawh ki kalsuan ahih manin galkap te’ thu neih hun hi ta hi. Mualmi gamte’ thuneihna bel a om vetlo nawnlo hi ta hi. Hih hun sungin Mangkang hunlai pekpan galkap asem Zomi galkap mang pawlkhat in panmun hoih ngah veve uh aa amau teng mahin Zogam a uk dingin panmun kiseh hi. Mimal/Gam mi leh biakna tawh ki deidanna bel om lua nailo cih ding hi. Thu neihna bel galkap ki ukna ahih mah bangin Galkap mangpi pa mah in len hi. Mimal sumbawlna, Company nasep khempeuh phial Kumpi in laksak hi. Belpawl gam ii hauhna a nawh kiat mahmah hun ahi hi. Mualmi gamte supna zong ki leh etkik sak cih thadah in ki zom toto lai hi.\nHun thumna (1974 -1988)\nBelpawl Gam in Thukhunpi (1974 Consituition) anihna bawl in Socialist ki ukna tawh ki uk hun ahi hi. Mualmi gamte in thu neihna bangmah nei tuanlo hi. Zomi galkap leh ulian te mah in Zogam uk hi. Party khatbek ukna neih hun ahih manin thuneihna pen Party bulpi makaite’ khut sungah mah ah om hi. Mimal/Gammi leh biakna deidanna om lua nailo khauhlua nailo in kigen hi. Hih hun bel ahun sia lawmlawm lualo hi zaw hi.Tua hun aa pilna neite, buaih ngahte, Collgege sang katte in pen lai thei leh siam takpi uh hi. Amau siamna tawh ki zui in Zomi sungah zong mun sangpi a tungzo om veve hi. Hih hunin pen Minam biakna deidanna a liat luat nailoh hangin Kawlte in a ukna sawt simta leh, sangaa sanglai te ah zong Kawlte thu kilim sin mahmah zaw, amau ki thupi bawlzaw ahih manin a Kawlmite in bel minam dangte pen amau gam bel danin ngaihsun in deidanna kipan pan mahmah ta ahi hi.\nHun lina (1988-2015)\n1988kum a buai ciangin Galkap ki ukna ah tung kik hi. Hih hun sung pen Minam leh biakna pen kumpi in khen tiltel in a deidan mahmah hun ahi hi. Galkap sungah bang pen Major khit teh za khang nawn khollo uh hi. Ki ukna lamah hileh Director level a tung ding haksa mahmah ta hi. Pil mahmah, ciim mahmah in amah lo in apiang theilo ding munte bek ah ulian za lian ki ngah hi. State te ah a thunei penpen zong Kawlte or Kawlbiakna te hi zaw den hi. Tua hun sungin a Kawl biakna uh zong nakpi takin Zogam lamah nasep khan in amau biakna Mission sem uh hi. Zogam mun hoih teng ah tattung phut uh a, khuasung mun hoih penpen na mun te ah a Kawl biakinnpi te lam uh hi. Tan 4 ciang dong bang a ki sinthei Zolai/tualsuak lai te nangawn damdam in kisin kha nawnlo hi. Hih hun sungin Belpawl Gam aa dingin thukhunpi themna (2008 Constituition) kibawl in, galkap thuneite’ deihna bangin a kibawl thukhunpi hi in Mualtung mite deih amau leh amau thuneih theihna ding thute kihel vetlo hi.\nHih hun li teng enkik leng, hun khatna pan a thumna dong pen mualtung mite in thuneihna a nei vetlo ahi hi. Amau mailam ding amau vaihawm theihna nei vetlo uh hi. Kawl makaite’ khut sungah na khempeuh om in amau gelgel na bang bek in Mualtung mite kalsuan thei hi. Ahih hangin in minam zui in leh biakna lam tawh ki deidanna khauh taktak lua nailo hi. Zomite’ angtang na ahi mi masa, makai ulian , galkap mang khemepeuh pen hih hunk hat pen a thumna sunga a semte ahi hi.\nA hun lina tatak ciang bel thu neihna nei vetlo ban ah na khempeuh ah Mualtung mite leh biakna dangte aa ding mailam khempeuh kikhak cip hun cih ding ahi hi.\nHun ngana (2016 - present)\nMualtung mite lam-et pi ahi NLD kumpi in 2015kum kitel na ah gualzo pikpek hi. Zogam ah zong NLD mah in gualzo a, leilu lam ahi Tedim leh Tonzang ah ZCD in gualzo hi. Kumpi luite, galkap huzap te in guallel dipdep ta hi. Khantohna lamah hun dangdang( atunga hun li) te tawh tehna om vetlo hi. Belpawl budget zong tampi tak Mualmi gamte ah lut zaw tham aa, lampi-lei-sanginn- zato khantohna dingin aki sam bulpi teng ah ahi thei zah in na ong sem ziahziah ta hi. Mipi te in zong kumpi vaihawmna pen amau tawh kisailo bang, a vaihawm kha ngei nawnlo ding phialin ki ngaihsun himah leh, kumpi thak hun pan kipan in amau mahmah in gam khantohna ding a vaihawm thei, thu neihna anei thei ahihna kitel toto in kumpi te tungpan tampi lamen ngamta uh hi. 1962kum khit zawh khantohna a gimna penpen hun hi mawk hi. Kum 60 khit zawh teh khatvei Democracy ki ukna a ngah kik dingin kipan panpan ta ahi hi.\nTuni dong Mualmite supna leh deihna\nMualmi gamte in thuneihna nei nailo lo ahih manin Zogam aa Chief Minister ding pen, President in a deihdeih pia thei hi lai din mun ahi. Khantohna ding Budget cih te zong, hun lui lai sangin tam ngahzaw cih bek hi in, aki lawmzah ki ngah nai hetlo kha ding hi.\n1)Zogam tanu pi (Chief Minister) ding Zomite’ tel Tanupi ahih mateng Zomite in thu neihna a nei nailo ahi hi. Zomite in Zogam Innpi (Parliament) pan in Zogam’ mailam ding amau deihna bangin, amau ngeina, amau lai, amau khuahun tawh kituak in thukhun te deih bangbangin a bawl theih hun a tung masiah Zomite in Panlong lungtup a tung nailo ahi hi. Belpawl Parliament ah Belpawl Minam pi te khempeuh in tangmi phazah ding aki bangin a neihhun, Minam innpi leh mipi innpi in thuneihna a ki bangin nei in a ki lenkim ciat Parliament ahih masiah Panlong lungtup tangtung nailo ahi hi.\n2)Sangte ah Zolai/tualsuak lai tawh lai kisin in, College pipi te ah Zolai/tualsuak lai akisin theih hun, Thesis aki bawl theih hun atun masiah Panlong lungtup tung nailo hi.\n3) Zogam ah sang naupangte in theilo siamlo pipi in Kawllai bek tawh lai a sin nawnlo hun, siamlo pipi in Kawllai bek tawh tan 10 phi in, anuntakna mailam bup a kikhen sat loh hun a tung masiah Panlong lungtup a tung nailo ahi hi.\n4) Zomite in Kawlte tangthu, Kawl kumpi te’ thu, Kawlte’ ngeina asin mah bangin, Kawlte in zong Zomite ngeina, Zomite tangthu, Hausa Ukpi Makaite’ thu a sin ziahziah masiah Panlong lungtup a tung nailo ahi hi. Kawlgam aa sangte aa kisin tangthu bute, sanglai sinna laibu te aki laih masiah Panlong lungtup tung theilo ding hi. Thibaw Min pen Zomite’ kumpi ahih lohlam Zomite in a theih masiah Panlong lungtup a tangtung nailo ahi hi.\n5) Ngeina leh biakna ki deidan lo in, Zomi Nam Ni te, minam aa ding ni thupi nite ah zum ki khak in Zomite deih bangbangin pawi a bawl theih hun, Kawlte’ kum thak tuibuah pawli ah ni tampipi zum akikhak mah bangin Zomite’ kumkhen khuado pawite ah zum khak in pawi thupi te bawl ziahziah theih hun a tung masiah Panlong lungtup a tung nailo ahi hi. Kawl biakna ni thupi tuamtuam ah zum akikhak mah bangin Christian atam penna Zogam ah zong Good Friday te, Chrismas a ni lian bek hilo ni nih nihthum bang zum khak hun a tun masiah Panlong lungtup a tung nailo ahi hi.\n6) Biakna, minam ki deina na om hetlo in galkap DSA na ut leh lu thei, ni dang hun lai pek pan galsiam galhang aa minthang Zomi/Karente/Kachinte or Mualmi te khat peuhpeuh in Belpawl gam ii galkap mangpi a ngah theih masiah, na pil na siam nakleh kumpi zalian milian ngah theihna aom masiah Panlong lungtup a tangtung nailo ahi hi.\nHih atunga teng ban ah tampi omlai dinga laisim mimal in na ngihsut beh dingin koih ni. A thupi pen ahi thu neihna leh Mualmi te in amau minam amau gam ii mailam ding amau vaihawm theihna a neih masiah, Belpawl gam aa teng Mualtung mi khempeuh a dingin Panlong lungtup a tangtung nailo ahi hi. Zomi Nam Ni bawl sim in Zomite in atungah thute lungngai kawm in mailam kalsuan zia dingte sutkhawm gelkhawm in, mi masa makai masate gelna te tangtung sak zawh na dingin vaihawm in kikum in sep hun mahmah hi.\nfrom: Khup Lian Thang <thangliank@gmail.com>\ncc: Cinpu Zomi <cinpuzomi@gmail.com>\ndate: Wed, Feb 14, 2018 at 4:01 AM\nsubject: Bang teng taktak hiam Mualtung mite/ Zomite supna\nKhup Lian Thang Taangthu Thuluui/Articles\nItem Reviewed: Bang teng taktak hiam Muatung mite/ Zomite supna. Agelh ~ Khup Lian Thang Description: Rating: 5 Reviewed By: cinpuzomi


url: =INNKUAN PHUNGCING. Agelh ~ Thang Do Khen - Laibu Saal\nHome > Thuluui/Articles > INNKUAN PHUNGCING. Agelh ~ Thang Do Khen\nINNKUAN PHUNGCING. Agelh ~ Thang Do Khen\nDr. Vum Ko Hau innkuan, Thuklai\n1. Innkhat sungah a nuinui, a kapkap, a mau'mau', ahanghang a omleh, innkuan picing hihna lim ahi hi.\n2. Kammal hoihlo khat in ngaihsutna hencip-a, ngaihsutna suakta lo pen pumpi in thuakin, pumpi zawngkhalleh na khempeuh a tawlnga ahi hi.\n3. Innkuan sung zia kibang kim lo cih thei ciat ding hi. Innkhat sungah zia a tuamtuam i om na pen innkuan kicinna in ngaihsun zaw ding hi. I ki thutuah loh ciangin zong thupha namkhatin ngaihsun lel ding hi. Meingongte in kitotpih ding a neite eng mahmah ding uh hi.\n4. Nu pen ahi-a, pa pen ahi zongin, khat zawzaw a pau ciangin, nu' tang', pa' tang'in a pau hi, i ci thei pahpah ding hi. Tua mah bangin a paute in zong a kizang thei ding bek mah pau pah ding hi.\n5. Mi tawh ahi-a, innkuante tawh ahi zongin, i kizoppihte' dan tawh kizui-in ho thei ding hi. Nu hihna, pa hihna, pi hihna, pu hihnate i phawk ding hi. I hopih khak pen hampha a kisak ding uh thupi mahmah ding hi.\n6. Nu leh pa nei lai maw, ute bek tawh om maw, i tungah a om, a om' laileh hawhna vahna dingte amau thei sak hamtang ding hi. Tham lo-in hong awi' leh hong awi' loh dingte i hu-ngaih lai ding hi. Sum i ngah sunsun i tun ding hi. Tua panin innkuan kisapna zui in kizeek ding hi. Tua pen innkuan hihna leh kipumkhatna ahi hi.\n7. Sum pekkhat, peknih i muhte cihtaklo cih bang om lo ding hi. I muh phetphetin Pasian' sumpi phawk masa den ding hi. Pasian in thuneute tung panin mat lak' kipan hi, cih i phawk gige ding hi.\n8. Khual gamla ah a zin dingte in Gam 4 na(Vangam) pai theihna pasport(Jesu) nei masaleh hoih hi. Inn-ah ki baang manlo-in a pai suaksuak ki om thei hi.\n9. Hehna ki-iip ding hi. Banghanghiam cihleh :-\n(1) Hehna sungah Pasian dikna kilang thei lo hi.\n(2) Hehna in hai-na kilatna ahi hi.\n(3) Pil a kisate hehbaih lo ding hi.\n(4) Hehna pen mipilte' zia hilo-in, mihaite' zia bek hi.\n(5) Hehna hoihlo ahihmanin a heh peuh in zong, "Ni tum'nelh sak kei hen" a ci hi.\n(6) Hehna pen Satan' vanzat tangzang khat hi-a, nuihna zong Pasian' vanzat tang zang khat ahi hi.\n10. I om na, i zin na, i vahna mun ciatciat pen i hunzat nunung pen mun zong hi thei hi. Inn lam tawh i kihoho laitak zong i hun nunung pen hi thei hi. I kikhenkhiat laitakin zong, Mi Siangtho laktohna piang vat thei hi. Lei ah i kimu nawn kei zongin Van ah kimu veve ding, cihte phawk gige ding hi. Tua ahihmanin i om na mun ciatciat panin, kuama' makaih kikul sak sese lo-in, khua lam-a i om lai khawng tawh teh lo-in, ei leh Pasian i ki zom den ding hi\nA kiging nuntakna:\n(1) A zinkhia dingte kam hoih tawh ki khakhia ding hi.\n(2) A vakkhia dingte bek nangawn zong i vah lam kithei sak ding hi.\n(3) I vah nading leh i tun hun ding gen khol thei ding hi.\n(4) Khualak vak ding bek i hita zongin, kamhoih, kamkhum tawh kikha khia ding hi.\n(5) I zinkhia ahi zongin i inn mahah i lungsim teng sak den ding hi.\n(6) I lawm i gualte tawh nuam i sak laitakin zong, i nu, i pa leh i naute tawh i kisim kholh(phawk gige)ding hi.\n(7) I zon, i vaihna pen i innkuan' hang ahihna phawk gige ding hi.\n(8) Inn pan i kuankhiat dinga i holimnate phawk gige in, i tangtun masiah, zi maw, pasal maw, nei nai lo tadih phot ding hi.\n(9) I mailam hunte kigenkhol theilo ahihmanin, i zinna gamte ah, kipawlna khat peuh maw, nu bang, pa banga i neih ding khat i vaihawm ding hi.\n(10) I thalawhsa i sum i paaite, lei-ah i nusiat phial lezong, a manphatna teng i keng dinga, Lei bank leh Van bank kiluai in, na lamet loh laitakin, na thaman khempeuh, Van bank panin hong kithoh sak ding hi.\nItem Reviewed: INNKUAN PHUNGCING. Agelh ~ Thang Do Khen Description: Rating: 5 Reviewed By: Cinpu Zomi


url: =Lungdambawl Thu laigil – 11 ~ Khaibawi :: ZOMI DAILY\nposted on 18 December 2014 at 11:20 am Lomkholna: Article, Biakna, Christmas, Khaibawi\nZeisu zong Refugee Na Hi Ngei: Tanglai Jew te’ upna ah Pasian in mangsungah mite tungah thu genthei, hilhkhol thei hi, cih upna nei uh hi. Herod in Bethlehem leh akim aom naungek kum nih nuaisiah thah dingin thupia hi. Tua ahih manin Zeisu aki thah khak loh nading in Josef mangsung ah Egypt gam ah galtai in ci-in Pasian Kha Siangtho in na hilh hi. Egypt gam pen Jew mita dingin Zeisu suahma kum zatampi laipek in launa khat peuhpeuh aom ciangin ki bukna mun a, aneih uh ahi hi.\nTua ahih manin Egyt gamsung tengah Jew mite om kawikawi hi. Zeisu te’ innkuan Egypt gam a vatun uh ciangin zong, amau ngeina leh neek le dawn zangthei uha, ei mite India, Malaysia, Thailand leh Nepal khawngah I tun cil bangin a theih loh mite lak-ah a vatung a vaom uh hilo hi, ci-in Lai Siangtho siam te’n gen uh hi. Refugee veve eimi te a sangin zintun dan leh omdan khawldan nuamzaw deuh leh kilawm ei.\n(1) Egypt Gam Pen:\nTua hun laitak in mitphial bawlsiam, bumsiam leh dawi aisiam na lam-ah a minthang mahmah khat a kigen gam khat ahi hi. Jew mite thukham laibusung khat ah dawi ai siamna seu sawm dim leitungah hong kisung suk a, tua sung panin Egypt gamin seukhat ngah hi, ci-in ciamteh liang uh hi. Laigelhpa in uphuai ka sakna khat ah Egypt gam pen Thuciamlui lai-in Israel mite kum 400 val a saltan na uh gamkhat hi-a, Moses in a vapi khiatding ciangin Egpyt mitphial siam, dawi aisiam te tawh Galngam le Dawikungpu bangin ki demke phot uh, cih Lai Siangtho Paikhiatna sungah teltak in I muthei hi.\nZeisu a umlo leh a langpan mi te’n Zeisu nalamdang bawlte pen Egypt gamah aom lai-a, a sin hi, ci-uh hi. AD.200 khit lamin a nungta Pasian a um ngiatlo a pilna asuang veva den mipil Celsus in Zeisu I cih pen zawlta hi-a, Egypt gamah khangto in sum thalawh in om hi. Tualai panin na lamdang bawl theihna nading siamna hong thei a, tua panin a gam ah hong ciah kik in Pasian ka hi hi, cih a lah theih na dingin tua siamna zangh hi, naci hi.\nJew Sia khat mah ahi, Eliezer Ben Hyrcanus a kici mipa in Zeisu in mitphial bawl theih nading thute a mangngilh loh nading in a pumpi tung munkhat ah a mangtheilo dingin gelh hi, cih leh a tuamtuam gensiatna neisak uh hi. Ahi zongin hici banga, a gensiat nate uh leh a langpan nate uh aman’ hetlo lam Lai Siangtho mah-in hong lak hi. Bang hang hiam cih leh Zeisu pen a neulai in Egypt ah galtai hi-a, a ngeklai mah in ciah kik ahih manin amau upmawh bangin dawi ai tuamtuamte asin theihna ding hun omlo hi. Ama nuntak na mahmah in zong pianailo hi.\n(2) Galtaina Lampi Ah:\nZeisu te Innkuan a galtai na uh lampi ah a tuah khak uh thu pawlkhat Lai Siangtho sunga omlo tangthu siamte gen a zaknop mahmah nih om hi. (i) Tua hunlai tak pen Phuitong pak silsial laitak ahi hi. Khua hun zong vot a lampi ah migilo misuamte tawh ki tuak uh hi. Misuam makai khat in a vek ua, thatpah in a vanteng laksak ding ut hi.\nA hi zongin a makai khat mah ahi, Dismas a kici mipa in naungek Zeisu maitang a muh ciangin a kigen theilo ding zahkhop Kha Siangtho lawn bang liang’ in a lungsim sukha a, that ding ci-a, a lawmte gen na tangnial hi. Dismas in naungek Zeisu enin “Naupang khempeuh lak panin thupha ngah len la aw, kei nong hehpih theih na ding hun aom khak leh kei hong phawk in la, tulaitak a thupiang mangngilh kei in,”c-in kam vaikhak hi.\nTua zawh a sawt pek kum 30 kim khit ciangin Zeisu tawh Carvary mual Singlamteh tungah ki mu kik uha, Dismus pen Zeisu ziatlam a kikhai mithat a ki sikkik pa hi hi. Dismus in a theih nawn loh hangin Zeisu in thei hi. Dismus in mawh maina a ngetciang in Zeisu in zong a ngeklai a, Dimus I kam vaikhak mangngilh loin huh-in a mawhna maisak a, nang tawh Paradis ah I kumu ding hi, ci-in na vaikhak leuleu hi. Hih tangthu I sim ciangin Zomite tang thu ah “Ciimnuai ah Sa kibak Geltui ah kithuk” cih hong phawksak hi. Zeisu in zong ni dang Zomi masate lungsim nanei mahmah hi leh kilawm ei mataw.\n(ii) Josef le Mary in Egypt gamah a tangek uh Zeisu pua-in a taipih laitak un lamkal ah ni tumkuanta ahih manin a giahna dinguh a zon uh leh lamgei a, suanghawm khat mu uha, tua sungah lut uh hi. Leilak mun khempeuh ah vuk kia zihziah in khuadam mahmah hi. Mompi(maimom aci zongom) khat in naungek Zeisu a muh ciangin a khua a lumtuam na dingin bang ka hih theidiam cih ngaihsun hi. A ngaih sutsut ciangin tua kawhawm mai-ah pangpan kai leh huihvot daltuam ding cih phawk ahih manin a zing theithei in thangkan pah saisai hi.\nTua laitak in Herod thupiak tawh naupangte that ding, galkap pawlkhat in tualai mun hong nawkkha uh hi. Galkap te’n tua suanghawm a muh uh ciangin tua sungah mi a bukha hiam ci-in hong luhnuam uh hi. Galkap mangpa in Mompi thang kikan mu a, hih lai ah mi om hih leh Mompi in a thangkan lo ding, pangpan omlo ding hi, mi om kenteh ci-in paisan uh hi.\nTua ni in Zeisu te innkuan Maimom hangin suakta uh hi. Pasian in hong ompih peuh leh I suahtak na ding, I nopsak na dingin ganhing neukhat nangawn zangh thei cih hong musak hi. Kei Refugee khat hi lel ing e, ci-in kineu muh, ki neusek ken.\nZeisu zong Refugee na hih ngei napi in mi tampite phattuam nading in nasemkhia in, vantung kahlei hong dawhsak a, a nuntakna mite a dingin hong piakhia hi. Hici bang thute I ngaihsut ciangin Zeisu hong suah lungdambawl zatding, bawlding pen thasial huai salai na hi hiam. Lungdam lua-ung, Topa, Halleluiah ci-a, otot, diandian, lamlam huai zawlo ding ahi hiam. Khaibawi\nPrevious: Tulaai Leitung Thuthang Tuamtuam Updates Dec 17, 2014\nNext: Tedim khuapi ah zom leuleu ni


url: =Zomi te ngeina mah ~ T. Sawm Lian :: ZOMI DAILY\nposted on 16 January 2017 at 3:00 am UTC+9:30 Lomkholna: Article, Sawmlian\nAmau minam, ngeina, a zia le tong, leh a thu le la a it lo, a thupi bawl lo minam pen a mangthang uh hangin a lamdang lua hi lo hi!\nMinam itna thu a kigen ciangin, mi namdangte huat ding, do ding, langbawl ding thu a kigen sa a, a zadah pahpah mi a om mawk pen a nuam het lo thu hi. Ahi zongin, tua bang mi a tam nak leh tua minam’ nuntakna pen mial lai mahmah hi cih hong phawksak ahih manin, gengen dingin hoihzaw zel hi.\nZomite phuaksa late mah sak a kisapna, minam dangte in hong sakpih kei leh zong phamawh lo, ei mahmah in i sak ding ahihna leh, Zomite sunga Pasian in a piak la phuaksiamte tungtawna late mah sa lehang, i minam in zong thupha kingahzaw dinga ka lametna thu leh i minamup kipumkhat nadingin zong hih i late in na lianpi sem ding hi, cih thu ka gelh khin hi. A manphatna a kitheihmawh bawl pawlkhat a om hangin, ‘hi mah hi’ a ci bangzah hiam om a, lungdam hi.\nZomite in ngeina, zia le tong, leh pawi hoih mahmah, a kicing mahmah i nei uh hi. Tuate tu sangin a manphazaw in i puah thei tam? Minam khat hihna tawh kizuia kisam hih i ngeina tuamtuam, i thu leh late bangcih puah-in zuun ding?\nKhuado pawi, Sialsawm pawi leh Zomi Nam Ni khawng a kibawl hun zong thei lo napi’n, Kawlte tuibuahpawi (Zilawng puai?) khawng, Vaite Puja khawng nuam sa mahmah a, a kizat dan leh a kizat hun na theih mahmah hangin, tua theihna pen a langbai pilna ahi hi. Tua munte-ah na lamsuk, na lam toh hangin, mite in na nung lam panin hai sa lua-in hong nuihsansan lel ding uh hi.\nZomite Khristian i suahma-in, pawi a kibawl ciangin, zu le sa tawh kibawl hi. Dawi kithoihin, lungkimsak kisawm hi. Tuhun ciangin dawi sangin a lauhuaizaw leh a vanglianzaw Pasian nei i hih manin, i sep i bawlna khempeuhah amah i kihelsak ding thupi hi. Pawi zong minam dangte mah bangin i nei uh a, hih i pawi neihte pen Pasian deihna tawh zat theih lua a, zang leng zong nuamzaw hi.\nNidang hun lai pana Zomite i zat den uh, ‘Pute zu-kholh’ khawng zong a manpha mahmah ahi hi. Tuhun ciangin ‘zu’ i kholh kei zongin, niang bek tawh zong pute thupha dawh den ding hizaw hi. Tuhun ciangin, (a ki-kha-mi sak) pawlkhat in hih i ngeina a hoih mahmah pen khanglui vai, nusiat ding, ci-a a gen pawl om mawk hi.\nKiteen dan tawh kisai bang diak, gen ding tampi om hi. Tuhun ciangin Khriatiante in “Ngeina Siangtho” cih kiteenna kinei a, tua dan tawh a kiteeng lote pen ‘siangtho lo’ cihna hi mawk hi. Pawlpi ngeina tawh kiteen pen a hoih lo ka cihna hi lo a, ahi zongin mi tampi adingin hih pen ‘siantholohna’ hi mawk ahih manin awlmawh huai hi.\nMi tampi te’n ut pipi a pawlpi ngeina siangtho tawh a kiteenlohna uh ahang pen, sum le pai tampi bei ding ahih manin ngap lo uh hi. Midangte kiteen dan bang lo a kiteen lah nuam sa loin, mi moh lim hawm bang, mi tangpi-tangta vak banga a vak theih kei ding uh leh maizum uh ahih manin kigukziau pen baihsak uh hi. Tua banga tumlam gamte ngeina banga tuhuna i kiteenna i sianthosak sawm pen ahi ding mah ahi hiam? cih pen ngaihsuthuai mahmah hi. Pawlpi’ ngeina siangtho tawh kiteeng, ci napi, a kiteen zawh kha 8 zong pha lo a, naungek kha kima piang khawng om thei veve lai!\nLai Siangtho in, “Tua bangin kiteng un” cih nei lo napi (a mu lo ka hih leh thu tuam), ei hoihsak dana ‘sianthosak’ theih hi napi, bang hangin, sum le pai tampi bei dinga kitenna pen sawpsiang sawm sese i hiam? Ngaihsut kisam hi.\nI Zo ngeina-ah kiteen-kipi dan tawh kisaiin ngeina hoih mahmah kinei hi. Hun sawtpi pek, Khristian i suahma a i ngeina a hoih mahmah pen, sum tawh ‘sawp siang’ kulsak sese loin, siangtho sak mai leng bang a ci tam? En siangtho i cihte pen siangtho a ci ding Pa in siangtho a ci tam? Siangtho lo i cihte zong Aman siangtho in a saang veve tam?\nPawlpi in a bawl, kiteenna tawh kisai ngeina pen siangtho lo, a ci ka hi kei a, nidang lai pana kizang a hoih mahmah i kiteen dante pen (ei ngaihsutna lamah) siangthosak leng a ci ka hi hi. Pawlpi in thukhun/ngeina a bawl pen Khristian maan taktakte adingin zuih pelmawh ding hi. Ahi zongin, tua i zuih ding pen siangtho veve si-in, a hoih veve, sum le pai tawm cik bei a bangci bawl ding? cih pen ngaihsuthuai hi.\nZomite Khristian i suah ciangin, Lai Siangtho sunga thu tawh a kituak lo zong ahi lo, i pawi thupite, i kiteen dan, i Zo ngeina a hoih mahmah tampi kinusia a, tuate tawh Khriatian suah pen ahi thei lo bangin a ngaihsun mi tampi i om hi. Tua bang lungsim paikhia-in, eima minam ngeinate zahpih lo leh a thupisak semsem dingin hanciamhuai hi. Tua pen hong Bawlpa hong bawldan zong hikha ding hi. T. Sawm Lian\nPrevious: Christian Hymn te’ tangthu: Muanhuai Hong Dal Pasian\nNext: Tangthu In Akhap Tawnkik! ~ Bob Tuangpi


url: =Khazih saptuam leh Zomite’ mailam ~ Pau Do Lian :: ZOMI DAILY\nposted on 6 August 2021 at 3:28 pm Lomkholna: Article, Biakna, Paudolian\n“Ke’n kong genin ah: Nang pen suangneu a cihnopna Peter na hihi. Hih suangpi tungah ka pawlpi ka lam ding a, sihna nangawnin zozo ngei loding hi” (Matt. 16:18).\nThumasa – Khazih saptuam cih kadeihna ahangpen akambulpi (Εκκλησία Greek) ecclesia tawh kinaipen ahihman in Khazih thu-um mite pen a umlo mitelakpan’ in “saptuam” te cihna ahihi. Pawlpi ihzatciang in, kipawlna khatpeuhpeuh cihna tawhzong kila thei ahihman in, laigelhna ah, ‘saptuam’ cih hoih kasapen hi. Zomite Khristian suahzawh kum 100 val deuh hipana, tuma kum 1000 valbang Khristian anasuakkhin gamte’ tuahkhak ahi, ngeina, khantohna, leh pilna kilaih ziauziau kamkal ah akilaih ngeilo Khazih Saptuam cih siksan in ei Zomi Khristiante khuasak dantawh tawm ih ennuam hi.\nZeisu kammal panin agingkhia, “Hih suangtungah ka pawlpi (ecclesia) kalam dinga sihna nangawnin zozo loding hi” tua suangpi tunga kilampen pawlpi/saptuam diktak hi-a, tua Zeisu kammal tunidong kuamah in laih nailo (laih theiloding) ahihman in Khristian pawlpi/saptuam pen Zeisu tungah akilam pawlpi ahihi.\nTua Zeisu saptuam diktak ahihna pen, Zeisu thubek masakin nei-a, Pasian (Logos) kammal, John 1:1, 14, tungah kilam ahihmah bangin tua Saptuam makaih ding mi/pa zong Paul in Timothy ahilhmah bangin (I Tim 2:15) “Pasian thuman a mantakin hilhin, na nasepna-ah maizumna thuak loin, Pasian pahtakna na ngah theih nadingin na siam tawpin hanciam in” cihi. Ahuampi, atomkimtakin gending hileng, Khazih pawlpi diktak ciaptehna namthum hi a, Pasian kammal mah agen ngiatngiat, “Preaching the Word,” tua Pasian kammal khialngeilo “the inerrancy of the scripture” leh Pasian mai ah mawhsutna “Confession” te ahihi. Hih namthumte’ lakah alotheilo, athupipen ahi, “Preaching the Word” Pasian kammal gen ngiatngiatna ahileh namtampi in kikhen leuleu hi.\nGentehna in, “Evangelism, lungdamna thu-um nailote tungah tangko na, “Mission” sepna zonghi-a, ahi zongin Mission nasep pen Evangelism sangin zaizaw aa Mission nuai-ahzong Evangelism kikoih zawhi. Atunga Saptuam te ciapteh nasangin alianzaw, ahihkei leh Saptuam hongpian khiatna “Cross” Singlamteh thu- Zeisu in gim athuakna thu kihahgen nawnlo in tua Singlamteh hanga thupha bek ihgen takciangin bangtawh kibang hiamcih leh singgah bek thupi sa in akung thupi asalo tawh kibangta hi. Martin Luther (Protestant te pupi pa) in Zeisu Saptuam ah member kahih theihna, amah ka Topa dinga ka-up theihna pen ama Kammal (the Word) thukigen te Khasiangtho in teltheihna hongpiak hangbek hi’ naci hi.\nNgeina in Azawhthawh Saptuam\nMihingte ngeina ihcihpen Idea pan kipankhia hi-a, Pasian Idea tawh kituaklo zawden hi. Gentehna in Pasianin Adamleh Eve Eden huana ukdingleh apuahdingin koih a Pasian in agamtatzia dinguh (singgah neklohding) hilhnapi in amau idea- ngaihsutna tawh agamtat uhciangin Pasian thumanlohna dong tunpih hi. Christian Philosopher, Francis A. Schaeffer in, “mihing tangthu leh ngeina (culture) te zungpi (root) pen mihingte ngaihsutna pan hi-a, tua ngaihsutnate khuttawh lai-in gelhkhia in kamtawh ihgenkhiatman in leitungah kizelh hi” cihi. Man mahmah hi. Tuni-a ihpilna leh ihgam ki-ukna idea/ngaihsutna koipan hongpai hiam cih ihtheih nadingin thuthum tel hamtang kulhi: philosophy (ngaihsutna thuthuk) scientific (na tuamtuamte siamna) leh religion (biakna lam) ahihi.\nPhilosophy in mihing nuntakna tawh kisai thuthukte dawtna leh dawnna bulpi hi-a, scientific in Pasian bawlsa leitungleh asunga omna te bangcizatsiam dingcih honghilh hi. Religion in mimal leh tualsung khuasakzia koilam manawh dingcih honghilh hi. Greek minamte in tualsung ki-ukna khuapi tungah kingasak uh-a, ahizongin tualsung ki-ukna khuapi (polis) in ukzolo hi. Rom te ahihleh atualsung nuntakna leh ki-ukna pasian (gods) tungah kingasak uh-a, a Rom pasian uh tuazah in thahatlo ahihman in kisia veve hi. Tua ahihman in Rom khuapi ukpi Nero Caesar leh galkapte in banghang a Paul that hiam? Rom khuapi mihing bawl tawm pasian tawh ki-uksak uh himah leh Paul leh thu-um dangte in Zeisu bek Saptuam neipa hi, amahpen Pasian hi acih uhciang kithah hi.\nZeisu leh Caesar te bia khawmleh Paul kithat loding hi. Tua ahihman in Buddhism leh Christianity umkhawm lecinzong Kawlgam ah (biaknatawh) bawlsiatna omlo dinghi. Ahizongin Zeisu in nagawmkhawm loa, anungzui te zong nagawmlo ahihman in eikhangah ihgawmkhak leh ei akhial hiding hi. Milimbia tawh gawmding cihtha dah Zeisu thubek genlo a, leitungnate in aluahciang tuapen ngeina in azawhthawh saptuam hita hi. Khazih saptuam pen Khazih bekmah thuneih na hi’ ci in Martin Luther in kuama gelhnai loh Khazih leh saptuam tawh kisai lai (thesis) 95 Wittenberg biakinn ah October 31, 1517 in sikkilhtawh kilh hi.\nNgaihsutna (sociology leh technology) hongkhantoh ciangin Reformation, biakna lam hitaleh secular lam hitaleh, lampi kihong ahihman in asia leh apha khangto semsem hi. Hih reformation hun (1500-1700) kikaalsungin Luther, John Calvin leh John Huss te in akizom Khazih saptuam/pawlpi atangzaizaw in makaih thei ahihman un tunidong mah Khazih saptuam/pawlpi kiciantakin kimu theilai hi. Western lampan khantohna, Saptuam lam hita leh leitunglam hitaleh, ahoihna leh asiatna namnih enpak ni.\nHih hunsung Renaissance, thaksuahna/ mihingpilna leh siamna tungah kingak hun pen AD1400-1600 kikaalsung ahihi. Mihing ngaihsutna bektawh nakhempeuh hithei hi – man is the center of all things- cih hong meiletta uhhi. Mihingpen Pasian bawl hi’ cihsangin mihingleh mihing in nakhempeuh piangtheita hi’cih ahihi. Mihingbawl tawm LAW- upadi in Pasian piak LAW thukhamte langpanta ahihman in mihing thuneihna saptuam sungna ngawnah asangpen munhong tungta hi. Gentehna in mipil minthang, Thomas Aquinas in, Adam mawhna hangin mihingte avekpi in sukha loa mihing pilnatawh kisai sukhalo hi’ cih kipom mahmah hi. Tuabangin mihing pilna leh mihingbek cih hong ultung laitakin John Wycliff in bel, Laisiangtho pen Pasian kammal hi-a, leitung vantungah thuneihna sangpen ‘supreme authority’ nei hi ci in tangko ahihman in mitampi takmah in tuathu zui hi.\nReformation khitciang a mipil (scientists) te’n GTN: astronomer, Copernicus, Aristotalian, Robert Grosseteste te pen Renaissance, Reformation, Scientific Revolution pupate hi-a, gentehna in Copernicus in 1530 in Leitung (earth)in Ni kimvial apai hi-a, Ni in Leitung kimvial hilo cih theory mukhia hi. Kammal dangin gending hileng, Scientists, Isaac Newton Albert Einstein te modern sciences leh Laisiangtho kitulkalh lo aa amuh khiat khempeuh uhpen Laisiangtho tawh kituak nahizaw cih mukhia uhhi. Banghangin tuni tuhun in Liberal Christian tam semsem hiam cihleh Renaissance -mihingpilna, siamna leh Aristotle idea te, Plato ideate leh Enlightenment te gawpkhawm – synthesize- ahihman in leitung khantohna idea leh akilaih ngeilo Khazih saptuam muhkhialhna omta hi.\nKhazih Saptuam leh Zomi Tapidaw te dinmun\nKhamtung Pasian thu ongpuak masa pen, Rev. Arthur E. Carson hi a, Hakha March 15, 1899 in tunghi. Gilpeng natna tawh April 6, 1908 in kum 47 aphakin azisihsan aa azi in 1920 dong Pasian nasem in Hakha kuamteng ah pawlpi 10 leh member 800 pha hi. Rev. Herbert Cope, 1910 in Tedim hongtunga Zolai hongbawlsak hi. Rev. Arthur Carson asihkhit ciangin Dr. Erik Hjalmar East hongpai in May, 1905 in Pu Dam Khup leh Pu Neng Thawnte unau Tonzong khua Kongpi lui ah tui phum hi. (Rev. Sukte. T. Hau Go Taangthu, 5). Khazih saptuam leh Zomite kipatna hipah hi. Khamtunga teng Zomite zozu kidawn in khamle uh kitawng in innkuan sungleh tualsung buaisak cih atheih ciang’ Sang mang Cope in Tapidawte zudawn saklo in tudongmah tua kizanglai hi. Kawlgam a hongpai missionary masate, Judson akipan Herbert Cope tepen Laisiangtho siamsa in hongpai uh ahihman in kiteltakin hilhcian thei uh hi.\nKum zalom sawmnih nungsiah Kawlgam ki-ukna hoihloziak leh Leitung khantohna in hongnawk ahihman in gampua ah sumzongin zomite zin kawikawi ta aa American dong kitungin sumzong bek hinawnlo in pemta in kiteng tahi. Bektham lo in’ akitheh thang Zomi thu-um mite leh saptuam cihleng zong hih lai thulu dingin kituak zawlai dinghi. Khazih saptuamte ihcih pen midangte lakpan asapkhiat te cihna hi-a, leitungah omlai phial mahleng thu-umlo tetawh (identity) akibanglo te ihihi. Ahizongin midangte zong tua saptuam sung atuntheih nading thu-um khempeuhin tavuan neihi.\nSocial, (taangpi nuntakzia) leh Saptuam\nGampua aom, ahihkei leh gamkhangto gama om thu-um Zomite paizia tawm ihsut nuamhi. Khazih saptuam atungah ihgencian sabangin Rome, New York, Tokyo, Seoul, Delhi, leh Yangon khuapi koikoi ah ihom zongin Khazih saptuam ahihna (identity)pen kilaih theilo hi. Pasian lungdamnathu Laisiangtho bulphuh in pulpit tungpan agen ngiat ngiat, Laisiangtho khiallo hi’ leh Zeisu tungah mawhsutna-confession-cihte ahihi. Leitung gamkhatna (first country) gama Zomi pemtate in Khazih saptuam bangci paipih ihiam cih et kikhuai ta kasa hi.\nAhangpen, leitung ngeina/culture leh khantohna te in hong vuknelh lam ei leh ei kitheilo ihihna, Western lampan in renaissance, reformation leh enlightenment hunte panin kimu hi. Amaute zong hih movement te’n a vuknelh lam amau leh amau kitheilo in Pasian kammaltawh kigam latektek kisalo uhhi. Khazih saptuamin taangpite’ deihna hong ukzoleh ahoihding hinapi in, taangpite deihna leh nuntakzia in saptuam ukzaw tahi.\nTaangpi deihna leh Saptuam\nPaul in nisimin kasi hi cihi Korin masa 15:31. Cileh sadeihna kanusia den hi’ acih na ahihi. Taangpi deihna (social) in Saptuam azawhthawh ciangin damdam in Pasian kammal tawh kituak lohi. Gentehna in, January 22, 1973 kumin taangpi deihna tawh kizui in American te thuneihna sangpen, Supreme Court in Numei te in asunga om naungek a utleh lakkhiat theihna(abortion)phalna pia hi. Nugil sunga om naungek khathum nuaisiah mihing in simlo uhhi. Taangpi deihna mahtawh 2003 kumin LGBT (lesbian, Gay, Bisexual, Transgender) American thuneihna sangpen Supreme Court in thuneihna/ right/ hamphatna pia aa tua khitzawh damdam in Saptuam pawlpi tampite in LGBT te siampiza pia ziahziah ta uhhi.\nTaangpi deihna ihcih ciangin LGBT leh Abortion bek hizenzen lo-a, Khazih saptuam mihing te hoihsak leh taangpi taangta deihna tawh pawlpi kilam te adingin tulai ei Zomi te sungah zong omlo’ kicithei lohi. Gentehna in, gamhoihloh naleh neklehtak zonna hamsat natawh pautheihlohna gam, ngeina kibanglo gama ateng mite adingin ih Saptuam uh bang tawh kilam ahihiam? Taangpi deihna leh kisapnate tawh saptuam kilam hiam? Khangnote music tumgingte leh gamlumna te ciangtawh kilam hi loin, music leh hugingte biakinn ah nuam ahihman in night club leh bar te apainawnlo hi loin, music instrument a omkei zongin microphone te biakinn nuamte ihzatloh hangin, singnuai, lamgei peuh, khualzinna vanleng tungleh mawtaw tungte ahzong biakpiakna kipia thei ahihlam zong kiphawksak huaihi.\nJuly 21, 2021 in ZCMF khawmpi paidingin vanleng tualpi kalut aa security check point ah ka hand carrier bag hong etsak dingkithawi in ka Laisiangtho atungah amuhciang anuai lam ensuk nawnlo in kingah ei’ ciziau hi. iPhone, iPad te sungah Laisiangtho software om mah leh abungiat pua-a midangte’n hongmuh bekzong hihpa thu-um mite hi’ hongci thei hi. Biakpiakna (Praise & Worship) hun hita ahihman in adiakin khangnote adingin thupi mah mah hi. Tua biakpiakna hunkhit cianga biakinn pualam peuhpai- music tumkei leh kikhawm lo peuh ciang ihihloh ding’ tu hun nunungah thupi mahmah hi.\nAtom in genkik dinghileng Khazih saptuam cihciangin ih pumpi hizaw aa lawppakna leh kisappak nate tawh biakpiak na ihlui lohding Topa in Samuel kiangah, ‘biakpiakna sangin thuman na thupi/hoih zaw’ hi (Sam masa 15:22) naci hi. Zomi atamzaw te’n biakpiakna ihpiak ciangin eilam pan nop ihsak leh Pasian analungkim luading kisapah theihi. Eilam pan haksatna ihtuah leh Pasian eitungah aheh kisapah theihi. Job tungah Satan in ze-et in Job thumin tauin aom laitak, athuak keeikaai laitak Topa lungdam mahmah hi. Banghang hiam cihleh Topa tungah Job citak ahihna Satan tungah lakthei hi.\nSaptuam (church) leh khantohna (civilization) kikal ah thu-um mihingte khuasa ihih manin, khatlah katem, khatlah kapai cihdan in khatzong kipai’ khiatheilo hi. Zeisu in Sawltak Peter kiangah’ hih suangtungah kapawlpi (saptuam) ecclesia kalam ding hi’ acihzawh tuni ciang kum2000 valsungin, akikhelngeilo Khazih saptuamin akikhelden khantohna (civilization/ culture) tuamtuamte phukhato ahihman in atunga ihgensa – renaissance, reformation, enlightenment- te kawmkal ah Khazih saptuam in bawlsiatna simmawhna leh haksatna gen zawhlohin tuak mahleh mangthang lohi.\nKhazih saptuam Jerusalem pan kipan khia in Western lampan Africa, America leh Asia, akibanglo kampau ngeina leh biakna – Hinduism Buddhism, Islam- leh atuamtuam telak ah akhangtopen leh mimal tampenin azuih biakna ahihi. Adawldawl in Khazih saptuam in taangpi deihna leh khantohna tuamtuam te thuak toto hi. Khazih saptuam ihlam (build up) na ah Khazih kammal tawh makaih kahiam? Taangpi te deihna masak (priority) in koihzaw kahiam? Ci in Paul in Timothy ahilhna “Pasian’ thuman a mantakin hilhin, na nasepna-ah maizumna thuak loin, Pasian’ pahtakna na ngah theih nadingin nasiam tawpin hanciam in” Tim masa 2:15. Thuman takin hilhding in Topa in zomi Pasian nasemte thupha hongpia hen. Rev. Pau D. Lian D.MIN., (PH.D CAND)\nLuan Za Cing, Tedim Gam Christian Taangthu & Sukte T. Hau Go, Yangon, Oct, 2010,\nJames W. Sire, The Universe Next Door, Downers Grove, IVP, 2009\nFrancis A. Schaeffer, How Should We Then Live, New York, Fleming, 1976\nKlaus Detlev Schulz, Mission from the Cross, St. Louis, Concordia, 2009\nPrevious: Dahna kawmkal ah CDM lutte kuamah nungtolh kei ni\nNext: Guitarist Kimpu7 phamna tungtanga leitungbup Zomite’ tunga lungdam kohna


url: =Zomi Bible Mission Trip March 21-25, 2016 Shelbyville, TN :: ZOMI DAILY\nposted on 18 March 2016 at 8:57 am Lomkholna: Biakna, News, Zomi\nDear Zomi U.S.A gamsung a omteng,\nTopa ongkep nasungah muntuam2 leh state tuamtum ah om, Zomi pawlpi tuamtuam teng laitawm kongkhak uhhi. Ko innkuan leh ka pawlpi sung uh, khuasung a om zomi teng Topa ongkepna tawh nadamkim ungh. No te zong adamkimciat dingmah in konglam en hi.\nCidam ludam na ongpia a, sepnabawlna ah gualzawhna leh matutna ongpia Topa minthang tahen. Zomi te Pasian in onglamto in leitung gamtuamtuam ah ongpuak in U.S.A gamsungbek ah zong, atul asimin kitung ahihman in Topa min ihphat hi.\nPasian a it mi te mangkang te in abeisa 2015 kumin Zomi te adingin( zokam) laisiangtho bu (Zokam Standard Version ) Thuciam Thak,ongpiaksawm uh a, vaituam2 tawh tuniciang ongsawtto in tu-in Pasian ongthukimpihna a omleh March 21-25, 2016 sungin , TENNESSE ah ongbawlsak theidingin lam en hihang. Hih Laisiangtho ongbawlsak dingte peen, Temple Baptist Church. U.S.A te in amau Mission nasep na hi a, America gamsung a om Zomi te ongit na tawh manpiakloh in amawkna in ongpiakdingin ongvaihawmsak uh ahihi.\nHih laisiangtho bu ongbawlsak na ah,ko Dumas,Tx panin zong Topa nasemdingin akipikhia mipawlkhat kipai dinga,Topa nasemdingin akipianuam te lungdamtak in kisanghi, nasep lohsung ahihkeileh Topa nasem dingin kahun te khennuam ing aci ih om khak leh hih anuai a phone nambat tawh nong kizop nadingun Topa mintawh kizawn uh hi.\nKhan Lian Khup Rev. Khup Suan Pau\nPresident/ Zomi Temple BaptistChurch.\nPrevious: US gamsung khualzinna pawlkhat – 76\nNext: Christian khatin gammakai sepding adeihlo Kawlte\nKim Jong Nam suamlupna ah akihel numei 2 te thusitna kineiding ~ ZD


url: =Child Tax Credit, D.C Statehood vai, U.S Supreme Court vai (April 30) :: ZOMI DAILY\nposted on 1 May 2021 at 11:27 am Lomkholna: News, Thomasmung, USA, World\nUS News Update Tuam Tuam: 2021 Child Tax credit, D.C Statehood vai, U.S Supreme court vai (April 30, 2021)\n1) Child Tax Credit 2021 vai (Innkuan te Kha sim huhna sum ngah ding vai) – Nung deuh aa ki vaihawm khia 1.9 trillion Covid-19 Stimulus Relief Bill tawh kizawitawn in child tax credit pen kum 5 pan anuai siah Ta khat in $3,600 leh kum 6 pan kum 17 kikal ta khat in tax credit $3,000 ta ngah ding uh ahi hi. Abeisa 2020 tax return ah tax credit pen kum 17 nuai siah Ta khat $2,000 ki ngah aa, tua pan $ 3000 ah hong khang sak uh ahi hi.\nAhi zongin child tax credit 2021 ngah ding sungpan alang (half amount) pen kha sim in hong kikhak ding aa, July kha pan December kha sung i tax return sum hong kikhak bang lian in hong kikhak ding hi. Mai tax return bawl ciang alang (half amount) pen Tax return ah ki tuat sak thei (claim) ding ahi hi. Gentehna:\n– 2020 Tax return pen “Joint Married” tawh abawl NUPA khop khat in kumkhat $50,000 or $ 100,000 pan anuai siah ngah in:\n~ Kum 5 pan anuai siah Ta khat leh kum 6 pan kum 17 kikal Ta 1 anei ten kha sim huhna sum $550 ta ngah ding uh aa, kum bei tax return ciang $ 3,300 ta claim thei ding hi.\n~ Kum 5 pan anuai siah Ta khat leh kum 6 pan kum 17 kikal Ta 2 anei ten kha sim huhna sum $800 ta ngah ding uh aa, kum bei tax return ciang $ 4,800 ta claim thei ding uh hi.\n~ Kum 6 pan kum 17 kikal Ta 3 anei ten kha sim huhna sum $750 ta ngah ding uh aa, kum bei tax return ciang $ 4,500 ta claim thei ding uh hi.\n** Ei ma innkuan ciat in bangzah ngah ding cih i theih nop leh anuai aa weblink ah kien ding hi – 2021 Child Tax Credit Calculator: https://www.kiplinger.com\n2) D.C Statehood vai\nU.S Khuapi Washington, D.C huam District of Columbia pen State khat ah bawl dingin Democrats lam te hanciam keei uh aa, April 22 ni in House ah vote kila in Vote 216-208 tawh legislation pass uh hi. Senate ah debate leh vote kila lai dinguh ahi hi. Senate ah tulai tak Republican senators 50 leh Democrat senators 50 om in kikim lian uh aa, vote akikim leh Vice President nu ii vote tawh thu khensat dinguh ahih manin Democrat ten zawh sawm uh ahi hi. Abeisa ciang dong District of Columbia (D.C) pen federal district in akiciam teh ahi hi.\nD.C ah Democrats 95% bang om uh ahih manin D.C in state khat in hong ding hi leh Senate ah Democrat senator khat hong kibehlap ding cih Democrats lam te geelna ahi hi. Republicans ten belh US gam aphut I pu i pa (Founding fathers) ten D.C pen state khat din ding geel ngeilo uh aa, Khuapi (capital) ding bek in geel ahih manin I pu I pa te ii deihna pelh ding I hih manin ka sang zo kei dinguh hi ci uh hi. Tua bek thamlo in U.S thukunpi tawh kituak lo aa, D.C statehood bill pen “unconstitutional” hi ci in nial uh in, Democrats te ii power deih man hi ci uh hi.\nRep. Guy Reschenthaler (R-Penn.) in U.S constitution “Article One, Section Eight, Clause 17″ sungah “the district will be a 10 square mile federal district” cih kingelh ahih manin Democrats te vaihawmna pen thukhunpi tawh kituak lo (unconstitutional) hi ci hi. U.S states 22 pan Attorney General te in zong District of Columbia (D.C) pen state khat aa din ding nial na bawl khin uh hi. Hih vai Congress in hong pass zen zen hi leh U.S ah state 51 hong pha ta ding ahi hi. Hi vai bang cih ciang hong tung ding hiam et toh toh lai ding ahi hi.\n3) U.S Supreme Court vai\nDemocrats lam te in U.S Supreme court ah Justices 9 pan 13 ah khan toh dingin bill khat vaihawm uh aa, Supreme court ah Liberal (democrat) lam ten a uk zawh nang hanciam uh hi. Tulai tak U.S Supreme court ah Justices 9 om aa, tua lak ah 6 pen conservative (Republican) lam te hi uh aa, 3 pen liberal (democrat) lam te ahi uh hi. Abeisa hun in Former President Trump in conservative Justices 3 guang zo ahi hi. Pu Biden in Liberal Justices 4 guan beh sawm ahi hi.\n4) U.S Southern border crisis\nPu Biden kumpi hong suah zawh aa kipan Mexico gamgi pan illegal immigrants te hong lut ziah ziah uh aa, Southern gami tawh akizom Arizona leh Taxes state ten thuak zo nawnlo uh ahih manin “state of emergency” tangkoh khiat dong buai na piang ahi hi. Pu Biden kumpi in gamgi – border pen hoih tak kembit lo bek thamlo in alut nuam teng lut sak mang ahih manin January 2021 pan tu dong ciang US-Mexico border pan guk lut (illegal) mi 1.1 million pha ta aa, kum bei ciang 2 million dong hong guk lut dingin kilamen ahi hi.\nHong lut te lak pan central America gam te ahi Honduras, Guatemala, leh El Salvador te pan tam pen uh aa, gam tuamtuam pan zong hong lut uh hi ci uh hi. Tua lak ah migilo (criminal) leh U.S susia dingaa ahanciam ISIS migilo te zong tampi hong lut ding cih um mawh uh ahih manin mailam U.S gam aading lahuai mah mah hi ci uh hi.\n5) U.S Covid-19 vaccine update\nTu ciang ciang U.S gam sungah Covid-19 vaccine akisun khin mi 99.7 million bang pha ta aa, gammi ii 30.4% bang in vaccine sun khin ta uh hi. U.S ah tulai tak mi (population) 300 million kiim kiom aa, seh thum suah seh khat (1/3) in vaccine sun khin ta cih na ahi hi. Tu in US mun tuamtuam ah ol tak in vaccine kisun thei ta ahi hi. Abeisa hun te ah President te ahi Pu Trump, Pu Mike Pence, Pu Biden, Pi Harris te aa kipan gam makai teng in zong sun khin ta uh aa, ei mipi ten zong lungmuang tak aa I sut ding ahi hi. Covid-19 natna pen veng nailo leh tam tek tek lai ahih manin akua mapeuh in vaccine amanlang thei thei in I sut ciat ding thupi mahmah hi.\n6) Maryland State in maituam (mask) vai pulaak khia\nMaryland State sungah Covid-19 natna ngah thak kiamna tawh kizui in apualam (outdoor) ah maituam (mask) tuah hamtang ding cih thu khun pen ki lakhia ta hi ci in Gov. Larry Hogan in taangko khia hi. Tua hi aa, apua lam I pai khiat ciang maituam thuah kul nawnlo aa, ahi zongin Market (zii) I pai ciang indoor (asunglam) ah thuah kul lai ahi hi. Mipil doctors pawl khat in belh Covid-19 vaccine nih vei I sut zawh ciang maituam thuah kul nawnlo hi ci uh aa, ahi zongin CDC in bangmah genkhiatna nei nai lo ahih manin indoor ah maituam thuah kul lai ahi hi. Update bawl to to zel hi. Ref: IRS website, The Epoch Times, Fox news, Breitbart/ Thomas On Sian Mung (Thomas Mung Guite) Washington D.C April 30, 2021. MOMNO Media & Museum\nPrevious: Pi Cing Za Vai (Taingen Ansai) hong nutsiat dahpihna\nNext: Khuaphawk in khuasuah theih nading


url: =Trump in Putin gum, US in ahih khialhna hangin mi tampimah sihlawh ci ~ TK Lian :: ZOMI DAILY\nposted on 6 February 2017 at 10:03 pm\nFeb. 6, 2017: Fox News ten Trump a interview na-ah Trump in ISte dona ah Russia tawh ka kipawl ding hi ci hi. Russia kumpi kigolhna hangin mi tampi in sih lawh ahih manin Putin pen mi thatpa hiam cih dotna a dawnna ah Trump in Putin’ gamtatna pen US kumpi’ gamtatkhialhna hangin mi tampi mah in a sih lawh tawh kibang a, US kumpi’ gamtatkhialh manin leitung mun tuamtuam ah mi tampi takin na sih lawh khin zo hi ci-in dawng hi. Trump in, “Ei gamtatna zong ki-enpha kik dih ni. Na hihkhiah tampi i nei hi. Iraq sim ding a kipat cil panin ka na langpang a, i hihkhialhna hangin mi tampi takin na sih lawh khin zo hi,” ci hi.\nFox News ten a dotna ah Putin pen mi thatpa (Putin in a killer) cih dotna a dawn’na ah Trump in mi that tam mahmah a, en zong mithat tam kinei mahmah hi. I gam (US) pen mawhnei lo leh mawhbaang lo bangin ngaihsun na hi hiam? I gam pen mawhbaang vet loin ngaihsun na hi hiam? ci-in leh dot hi. Trump in ISte dona Russiate tawh ka kipawl ding hi. Russia tawh kipawl ding ka cih ciangin Putin tawh na khempeuh ah thukimna nei hi ung, ton khawm hi ung ka cihna hilo hi. Mi zahtak tampi ka nei mah hi. Ahih hangin ka zahtak khempeuh tawh ton khawm den ding hi’ng ka cihna hilo hi. Putin pen a gam ua dingin makaipi ahi hi. Russiate tawh kipawl loh sangin kipawl leng hoihzaw ding hi ka ci hi. Russia in IS leh Islamic terrorism dona ah hong hong kipawlpih a, hong huh ding leh ka kipawlpih ding hi. Putin tawh ton khawm ding ka hi hiam cih bel ngaihsutna ka nei kei hi (Will i get along with him? I have no idea) ci-in dawng hi.\nTrump in hih bangin a kampau khiat manin Trump’ politics lamsang-a a langpang ten Trump in US leh Russia a kikim bangin gen in kampau hi hi ci-in gensia pah ngeingai uh hi. “Upadi leh zuih dinga kibawlte zuih teitei ding cih a um mi/thuneihna tawh ngeina kibawlte zuih ding cih deihmi (authoritarian) leh tualthahna tawh kumpi’ ukna (murderous regime) pen kihtakhuai mahmah hi. US gam-a mipi teelcing ulian khempeuh in President Trump in mi up theih dinga thu kihtakhuai a thugen pen i langpan’na dingin mawhpuakna kinei tek hi,” ci-in Senate Foreign Relations Committee-a high ranking member Senator Ben Cardin in ci hi.\nCardin in Trump in America pen a tuam lieuliauna um lo hi cih a thugenna panin kitel a, mi tampi a that Putin’ ukna leh US a kikim bangin tehkak hi ci hi. Hih bangin Trump a kampau khiat manin White House ah US geelna masa sak lo hih signal khak a, Russia First Policy amasa sak banah American mipite, galkap pensionte, a hangsan galkap ten USte’ manphatna, suahtakna leh nuntak zia ding humbitna dingun nisim in a kipiakkhiatnate uh simmawhbawl sak hi ci hi. Putin’ ukna nuai-ah Russia gam-a Political langpangte (opponents/opposition) leh independent journalists-te kisuam in, thong ah kikhum in, kithat hi ci-in gen thuah lai hi.\nUS House a Democratic Leader Nancy Pelosi in Trump pen Russia tungah nem lua hi ci-in ngawh a, Russian ten Donald Trump tung panin bang hamphatna neihpih in ngah uh hiam cih ka thei nuam hi ci-in Ms. Pelosi in NBC News ten a interview na-ah gen hi. Tua ahih manin Trump in ama’ mimal, sum leh paai lamsang leh politics lamsang ah Russia tawh bang kizopna nei uh hiam hiam cih leh bang hanga Putin hih banga thupi ngaihsut hiam cih FBI in thu lim takin a kan dingin ngaihsutna ka nei hi ci hi.\n#Behlapna: Trump in presidential election hunah a cin’ theihna dingin Russian intelligence ten DNCte computer system hack sak in, Trump gum hi ci-in US intelligence agencies ten ci uh hi. Hih thu hangin Trump in Putin zahtak bawl hi kici a, hih bangin US intelligence agencies-te thu pholakkhiatna pen Trump in um loin Iraq gam uk Sadam in WMD galvan a neih lohpi nei hi cihna tawh US kumpi Iraq gam simsakte hi na cihsan a, hih thu hangin a kitelsiam lohna uh dam siang nai lo hi. Source: The Hindu/ Thang Khan Lian\nPrevious: Jesuh ki tuiphumna kuamsungteng Mine siansuah nading Israel in sumbei piaksawmlo ~ TK Lian\nNext: News tomkim aa lakkhawm (06 February 2017) ~ TK Lian


url: =Tulaitak Zomite’ Politics i dinmun- makaite leh siate’n a role uh theihhuai ~ Pau Khat Suan :: ZOMI DAILY\nposted on 11 October 2018 at 8:59 pm Lomkholna: News, Paukhatsuan, Politics, Zomi\nZomite i politics in tu mahmah a kipan mailam saupi ong sai ahihlam mipi in theihhuai, telhuai mahmah hi.\nTulian laitak i dinmun pen… I ki thuhilhna khempeuh ah “mipi sung pan politics sem a minam makai ding, mi muanhuai kuamah ong dingkhia lo ahihman in Pasian’ nasemte in ma apan loh phamawh hi”… ci in i kihilh hi. Mipi in zong tuabang a a kigen, a kigen bang in ahi mah sapah lel hi. Pulpit pan a kigen himawk hiven…\nA taktak in, diklo hi. Pasian’ nasemte kitulmawh lua in, amau bek a semthei ding kisa uh a, mipi in lah pulpit thu sang ngaihsut uh ahihman in, politics uukte leh mipilte in mun ngahlo hizaw hi.\nUukna masuante kipeipei veve sam napi pulpit in khuplet suk ahihman in mazang lo a, mipil pawlkhat in a uuk hang thasuphuai sa uh ahihman in daitak om khian ziau uh hi.\nPulpit luah siate lah a limit khat a tun ciang, kha thu hilo ahihman in maban paaktawng zel hi. Pulpit pan a kigen politics pen a tamzaw bel mimal maban suak a, tua ngimna, popularity ngimna mah ahi lel tamzaw lai hi.\nPulpit vai ahih leh biakna nasemte’ mun hi a, kuamah in va tuh lemlum theih hi dihdih lo hi. Politics platform pen pulpit hilo hi.\nBiakna ah pulpit pen a sang zawdeuh ah kikoih a, mipi lam nga in pulpit ah kiding a, pulpit leh mipi kimaingat in, pulpit pan thu kigen pen mipi in kuppih theilo a, mipi thungai suak hi. Pulpit pan a kigen khempeuh thukim leh thukim loh tawh kisai lo in zuih kul hi. Din leh tut ding, lasak ding nangawn thu kipia bangbang a ki gamta ahi hi. Tuabang zia citak tak a a kizuih ciang lawhcing hi.\nPolitics ah tua tawh kileh bulh hi. Sabuai beem ah tukhawm a, thu kikum, kinial, thu kituh i siam leh tua i siamna zah tawh kituak in thuhoih piang a lawhcinna kingah hi. Sabuai beem a tukhawm nangawn zong a ding phadeuh a om ciang thu kikupna ah lemlo a, vaihawmna zong lem nawnlo hi. Biakna nasemte political sabuai beem ah ong tut ciang a pulpit uh ong pua pahpah uh ahihman in, mihing hihna tawh “maitang kizahtakna” cihkhat om veve ahihman in thudik ginatak kikup khensat omthei nawnlo hi.\nTuabang i cih hang biakna siate leh minam politics kisai kei aci ihi peuhmah kei hi. Biakna siate minam politics ah ong kihel ding uh bel thupi mahmah hi. Kisam mahmah hi. Amau lo tawh minam politics kilawhcing theilo ding hi. Banghang hiam cih leh Zomi mipite biakna upna tung ah nakpitak a a kinga minamte ihi hi.\nA kisam pen Biakna siate in active supporting role ong lak ding uh ahi hi. Politics ah Leading role pen biakna siate’ mun hilo hi. Biakna huang sung ah biakna siate in leading role a lak ding hi a, midangte va kitulmawh theih hilo hi. Ama’ mun a tel melmel lo sia pawlkhat ( tampitak hizaw lai kha inteh ) i neihman in i khe kipal kha den ahi hi. Pawlkhat leuleu in biakna siate leh politics kisai kei … cih excuse tawh lehngat san vilvel in, a mipi zong tualam ah na paipih hi. Tua zong a picinloh vai mahmah khat mah hizel hi. Mihing society ah i omlai teng i zingvai nitak vai pen politics tawh kisai lo theilo thu hi a, politics lehngat san a mipi a paipih biakna siate zong mi cingtaak mah hiam ci a a ngaihsut phat huai uh hi veve hi.\nYangon khuapi ah biakna pawlpi neuneu tampi tak “home church” a cih mi’ tenna ding a kilam innte a kikhawm tam mahmah hi. Politics khuahun kikhel in tenna inn ah tuabang mipi kikhop ong kiphal nawnlo hileh.. i biakna pen politics tawh kisai kei i cithei lai diam?\nPolitics khauhun kikhel man in.. 1962 masiah nuntak anuam mahmah leh gamveng khempeuh in zahtak a a en’ mahmah Kawlgam pen 1962 pan 1988 kikal sung in khutdawh ngen gam, buhciim nangawn a khamlo gam, nidang a gan an a kizang buhngiam nget nangawn a huai thiamthiam a a khamlah gam kisuak hi. Politics in i nisim nuntakna ong sai mahmah, ong sukha mahmah hi.\nMi khempeuh tawh kisai hi. Ei’ mun ciat om hi. Ahih hang makaite tawh kisai deuh hi. Lee Kuan Yew, mi khat bekbek hang in Singapore tuni a a dinmun tung hi. Newin mi khat bekbek hang in Kawlgam tuni a a dinmun tung hi. Kawlgam in beelpawlgam hihna tawh suahtakna a ngahna ding in minthuh Kawl, Shan, Kachin, Chin… hihteng li hi a, hihteng 4 in liangko kikim ding thukimna tawh minthu hi napi, suahtakna ngah taktak ciang Chin in State zong ngah lo, Kawl division te nangawn tawh kikim lo, Special division ngah in, i gambup budget pen Yangon ganhing khawina budget sang nangawn tawmzaw kici zen hi. Makai khat le nih hang hilel hi.\nTua ahihman in politics a makai mipi’ tangmi thupi mahmah hi. Kipawlna leh minam vai nasepna a makai dinmun thupi mahmah hi. Makai dingte in amau’ mun ong laktheih ding uh kisam hi. A hitheilo pi makai mun luai kenkan a tutkho kenkan pen mipi’ maikhak, minam a tuantualsak, makhak luangkhak suak ding hi. Om kei leh hoihzaw ding cihtheih dinmun ong hiding hi.\nTua ahihman in ama’ mun leh ama’ sepding theisiam tak in politics, kipawlna leh biakna pawlpi makai leh siate in panmun ong lak diamdiam theih ding i lunggulh mahmah hi. Pau Khat Suan\nPrevious: Nong theihpih loh…\nNext: I kizat theihna kibanglo hizaw ~ Dong Mung


url: =12. Dai Hithiat-a Tawldamna Mun | Near to the Heart of God ~ MUC\n12. Dai Hithiat-a Tawldamna Mun | Near to the Heart of God\n12. Dai Hithiat-a Tawldamna Mun\nCleland B. McAfee (1866-1944) Cleland B. McAfee (1866-1944)\nA muibun taktak hymn i cih “Mi khat’lungtang pan hong phulkhia-a midangte’ lungtang a sukha la ahi hi” ci-in gen lehang kikhial-in ka um kei hi. Hih la “Dai Hithiat-a Tawldamna Mun” zong tua bang la mah ahi hi.\nCleland B. McAfee in 1901 kuma a phuah hi a, Chicago, Illinois-a First Presbyterian Church ah pastor a sep laitaka a phuah ahi hi. Ni khat a it mahmah a sanggampa’ tanute nih gawl natna diphhteria tawh thakhat-in si, cih thu za-a, dah mahmah hi. Tua banga dah lua mahmah-a a om laitakin amah leh amah a kihehnep nading leh a innkuanpih dangte a hehnep nadinga hih la a phuah ahi hi. A sak masaknapen zong a sanggampa Howard’ inn ah a sanggampa’ tanu nihte kivuina hun sung mah hi pah hi. A Nipi kik ciangin ama’ biakinn mahmah ah choir-te in nekkawm nekna ah sa kik uh hi. A sanggam dang khat mah ahi Lapsley in ngaihsa lua a, ama’ pastor sepna Berkeley, California-a First Presbyterian Church ah a ciah ciangin pua pah hi. Tua panin mun khempeuh ah kizel hi. Tua huna kipan tuni dongin mite a hehnem den la khat hi den hi.\nHih laphuakpa Cleland Boyd McAfee pen America gam Ashley, Missouri ah September 25, 1866 ni-in suak hi. Union Theological Seminary ah pilna a sin khit ciangin Parkville, Missouri-a Park College ah 1881-1901 sung sangsia sep leh college pastor sep thuahkhawm hi. Tua khit ciangin New York-a First Presbyterian Church leh Brooklyn, New York a Lafayette Avenue Presbyterian Church, pawlpi nih ah pastor sema lawhcing mahmah hi. 1912-30 sung Chicago-a McCormick Theological Seminary ah professor of systematic theology-in om hi. Mipil Laisiangtho siam mahmah, thugen zong a siam mahmah khat hi a, laibu tampi zong gelh hi. A pawlpi sung General Assemby ah elected moderator-in kikoih hi. Tua banga Pasian’ na muibun taka a sepna tampite sangin tuhun ciangin “Dai Hithiat a Tawldamna Mun” la a phuakpa a hihna tawh kiphawk zaw hi.\nA nasepna pan pension a lak khit ciangin Jaffrey, New Hampshire ah tenga February 4, 1944 ni-a a sih dongin laigelh, thuhilh, laihilh, lecture pia kawikawi cih bangin a hun zang hi.\nHih la bel 1903 kumin The Choir Leader kici labu sungah kihel a, Dayton, Ohio a Lorenz Publishing Company-te’ khet ahi hi. Tuni dongin evangelical labu kici peuhmah ah kihel veu hi.